text:
Mikenji ivua Nzambi muelele bena Isalele ivua miakane ne mikumbane anyi?
KUKADI bidimu ndambu, bivua bena ku kabadi ka dimue ditunga dia ku Mputu bitabe bijadiki bia dishima bua bantu babidi bavuabu babanda muvuabu bashipe bantu ne bobu kubakosela tshibawu tshia lufu. Pakaluabu kumanya ne: bijadiki abi bivua bia dishama, banzuji bakenza muabu muonso bua kulekesha umue wa ku bantu bavuabu bele mu buloko abu. Kadi banzuji bimpe aba kabavua ne tshikuabu tshia kuenza bua mukuabu au to, bualu bakavua bamane ku mushipa.
Nansha mudi bualu bua mushindu eu mua kuenzeka mu matunga adi alumbuluisha biakane, Bible udi wamba ne: “Nulonde anu dilumbuluisha didi diakane.” (Dutelonome 16:20) Padi balumbuluishi balonda mukenji eu, bidi biambuluisha bantu. Mikenji ya Nzambi ivua yambuluisha bena Isalele bua kubenga kuenza malu ne kansungansunga ne ivua miakane. Tukonkononayi Mikenji ayi bua kumona mudi ‘njila yonso ya Nzambi milulame’ anyi miakane.—Dutelonome 32:4.
BALUMBULUISHI ‘BA MEJI, BADIMUKE NE BAKADI BAMONEMONE MALU’
Padi balumbuluishi bikale bapiluke, bikale ne buakane ne kabayi banyisha dikosa dia mishiku bantu badi basanka. Mikenji ivua Nzambi muelele bena Isalele ivua ilomba balumbuluishi bua kuikalabu bakumbane mushindu eu. Pavuabu mu tshipela, Nzambi uvua mulombe Mose bua kukeba ‘balume badi ne lungenyi lule, badi batshina Nzambi, bena bulelela, badi bakina mbuejilu’ bua bikale balumbuluishi ba bantu. (Ekesode 18:21, 22) Bidimu makumi anayi pashishe, Nzambi wakalua kulomba kabidi bua kukeba ‘bantu ba meji, badimuke ne bakadi bamonemone malu’ bua bikale balumbuluisha bantu.—Dutelonome 1:13-17.
Bidimu bia bungi pashishe, Yehoshafata * mukalenge wa Yuda wakambila balumbuluishi ne: ‘Nuelangane meji bimpe bua malu anudi nuenza; kanulumbuluishi mu dîna dia bantu, kadi mu dîna dia Yehowa; yeye udi nenu mu kulumbulula kuenu. Nunku ditshina dia Yehowa dikale kunudi; nudimuke bimpe bu munudi nuenza bualu bua kakuena malu mabi kudi Yehowa Nzambi wetu, yeye kena ne kansungansunga, kena witabuja bintu bia mbuejilu kudi muntu.’ (2 Kulondolola 19:6, 7) Nunku, mukalenge wakavuluija balumbuluishi ne: mapangadika abu wowu mikale ne kansungansunga ne lukuka ne wowu makebele bantu njiwu, Nzambi neababadile bujitu bua bualu abu.
Pavua balumbuluishi bena Isalele batumikila mikenji minene eyi, tshisamba tshijima tshivua mu bukubi ne mu ditalala. Kadi Mikenji ya Nzambi ivua kabidi ne mêyi manene avua ambuluisha balumbuluishi bua kuangata mapangadika mimpe, nansha mu malu avua amueneka makole menemene. Mmêyi kayi awu?
MÊYI A MU BIBLE AVUA AMBULUISHA BUA KUANGATA MAPANGADIKA MIMPE
Nansha muvua balumbuluishi bavuabu basungula mua kuikala bantu ba meji ne bakumbane, kabavua ne bua kulumbuluisha bilondeshile mamanya abu. Yehowa Nzambi uvua mubapeshe mêyi manene anyi maludiki avua mua kubambuluisha bua kuangata mapangadika mimpe. Amue malu avua balumbuluishi bena Isalele mua kulonda ngowu aa:
Kuenza makebulula bimpe. Ku butuangaji bua Mose, Nzambi wakambila balumbuluishi bena Isalele ne: ‘Panudi nuteleja tshilumbu tshidi pankatshi pa bana benu, nudi ne bua kulumbuluisha ne buakane.’ (Dutelonome 1:16, NWT) Bua balumbuluishi kukosa tshilumbu biakane anu bobu bikale ne bijadiki bionso bia bualu abu. Ke bualu kayi Nzambi uvua muambile bavua bakosa bilumbu ne: ‘nenuebejangane, nenukebe, nenukonkangane bimpe.’ Balumbuluishi bavua ne bua kujadika ne: bualu budibu babanda nabu muntu, ‘mbulelela’ kumpala kua kutuadijabu kulumbuluisha.—Dutelonome 13:14; 17:4.
Kuteleja bijadiki bia bamonyi ba bualu. Malu avua bamonyi bamba avua ne mushinga bua kulondeshilula bualu. Mikenji ya Nzambi ivua yamba ne: ‘Kanuitabuji dîyi dia mumonyi umue udi utumpila mukuabu tshianana bua dipambuka diende anyi bua bubi buakuenzaye; malu neajalame anu ku mêyi a bamonyi babidi anyi basatu.’ (Dutelonome 19:15) Mikenji ya Nzambi ivua ilomba bamonyi aba ne: ‘Kumanyishi bakuabu lumu ludi kaluyi lulelela. Kubuelakanyi ne bantu babi bualu bua kuikala bu mumanyi wa malu adi kaayi malelela.’—Ekesode 23:1.
Bamonyi ba bualu badi ne bua kuamba bulelela. Tshibawu tshivuabu bakosela muntu uvua ushima ku kabadi tshivua didimuija dinene. Bualu mikenji ivua yamba ne: ‘Balumbuluishi nebalondolole bualu abu bimpe, ne bikala muntu udi ujadika bualu au muikale ntemu wa dishima ne mubande muanabu ne bualu bua dishima, nenumuenzele anu muvuaye ukeba kuenzela muanabu; udi ne bua kumbusha malu mabi munkatshi muebe.’ (Dutelonome 19:18, 19, NWT) Nunku, muntu yeye mushiminyine mukuabu bualu ku kabadi bua kuangata bumpianyi buende, uvua ne bua kufuta tshibawu tshivuabu mua kukosela uvuaye mushiminyine bualu. Yeye mushiminyine muntu udi kayi ne bualu tshilumbu bua bamushipe, bavua bamushipa yeye. Mukenji eu uvua usaka bantu ku diamba bulelela.
Kubenga kulumbuluisha ne kansungansunga. Pavua balumbuluishi bapeta bijadiki bionso bikumbane, bavua batuilangana bua kukosa tshilumbu. Dîba adi, Mikenji ya Nzambi ivua ne mushinga wa bungi. Bualu ivua yamba ne: “Kanuena ne bua kukosa bilumbu bibi to. Kuena ne bua kutua ku tshia mupele anyi kuengeleka mubanji. Ukose tshilumbu tshia mukuebe bimpe.” (Lewitiki 19:15, NWT) Mu bilumbu bionso, balumbuluishi bavua bangata mapangadika muvuabi bikengela, kabayi batangila tshimuenekelu tshia muntu anyi nsombelu wende.
Nansha muvuabu benze mudimu ne mêyi manene aa mu Mikenji ivuabu belele bena Isalele kukadi bidimu bia bungi, atshidi ne mushinga ku tubadi lelu. Padi balumbuluishi balonda mêyi aa, badi bepuka dikosa bilumbu bibi ne balonda buakane.
BANTU BAVUA BAPETA MASANKA AVUA AFUMINA KU BUAKANE BULELELA
Mose uvua muele bena Isalele lukonko elu: ‘Tshisamba kayi tshidi ne mikenji ne mêyi majalame bu mikenji eyi yonso ingakateka kumpala kuenu lelu?’ (Dutelonome 4:8) Bushuwa, kakuvua tshisamba tshikuabu tshivua ne masanka a mushindu eu. Mu bukokeshi bua mukalenge Solomo uvua mutumikile Mikenji ya Yehowa mu bunsonga buende, bantu ‘bakashikama talalaa’ mu ditalala ne mu bubanji ‘badia, banua ne basanka.’—1 Bakelenge 4:20, 25.
Bia dibungama, mu kupita kua matuku, bena Isalele bakela Nzambi nyima. Ku butuangaji bua muprofete Yelemiya, Nzambi wakamba ne: ‘Monayi, bakapetula dîyi dia Yehowa, meji kayi adi munda muabu?’ (Yelemiya 8:9) Bipeta biakamueka bivua ne: Yelushalema wakalua ‘musoko wa bamatshishi ba mashi panshi’ uvua muule ne ‘malu onso mabi a tshinyangu.’ Ndekelu wa bionso, bakaubutula ne kuushiya tshipela munkatshi mua bidimu 70.—Yehezekele 22:2; Yelemiya 25:11.
Muprofete Yeshaya uvua ne muoyo mu tshikondo tshia bimvundu bia mu Isalele abi. Pavuaye muvuluke malu onso aa, uvua musakibue bua kuamba bulelela budi butangila Yehowa Nzambi ne Mikenji Yende ne: ‘Pikala kulumbulula kuebe pa buloba, badi bashikame pa buloba badi bayila buakane.’—Yeshaya 26:9.
Ku diambuluisha dia nyuma muimpe, Yeshaya uvua ne disanka dia kumanyisha mêyi a buprofete avua akula bua bukokeshi bua Mukalenge Masiya, Yezu Kristo, wamba ne: ‘Kena ulumbulula bilumbu anu bua malu adi mêsu ende amona, kena ubikosa anu bua malu adi matshi ende umvua; kadi nealumbuluishe bapele ne buakane, neakose bilumbu bia badi ne kalolo pa buloba ne kulumbulula kuakane.’ (Yeshaya 11:3, 4) Nditekemena kayipu dilenga bua bantu bonso balua bena dia Mukalenge Masiya mu Bukalenge bua Nzambi!—Matayi 6:10.
^ tshik. 6 Dîna Yehoshafata didi diumvuija ne: “Yehowa Mmulumbuluishi.”


c: text/html

text:
NSHAPITA WA 79
Bua tshinyi kabutu kadi kalua?
YEZU UDI UFILA DILONGESHA BUA NJIWU IBIDI YA LUFU IVUA MIENZEKE
BADI BONDOPA MAMU UVUA TSHIBOMBO DIA NSABATU
Yezu uvua mudienzeje misangu ya bungi bua kukankamija bantu bua kuikala mu malanda mimpe ne Nzambi. Mpunga mukuabu udi umueneka panyima pa muyuki wabu ne bantu bavua pambelu kua Mufalese.
Bamue ba kudibu badi bakula bua njiwu kampanda ya lufu. Badi bakula bua “bena Galela bavua [nguvena muena Lomo Ponsio] Pilato musambakaje mashi abu ne milambu yabu.” (Luka 13:1) Bavua basue kuamba tshinyi?
Pamuapa bena Galela aba ke bavuabu bashipe pavua bena Yuda ba bungi babenge muvua Pilato mutule makuta a mu tshibutshilu tshia ntempelo bua kuibaka munkoloji bua kufikisha mâyi mu Yelushalema. Pilato uvua mua kuikala muangate makuta ne dianyisha dia bantu bavua balombola malu mu ntempelo. Bantu bavua balonda muyuki wa njiwu eu bavua mua kuikala bela meji ne: dikenga edi divua mua kuikala dikuate bena Galela aba bualu bavua bapile bua bienzedi biabu bibi. Yezu wakabenga.
Wakebeja ne: “Nudi nuela meji ne: bena Galela abu bavua benji ba mpekatu banene kupita bena Galela bakuabu bonso bua muvua malu au mabakuate anyi?” Wakandamuna ne: tòo. Kadi wakenza mudimu ne bualu ebu bua kudimuija bena Yuda wamba ne: “Anu nuenu banyingalale bua mpekatu yenu, tshianana nebanubutule bonso muomumue.” (Luka 13:2, 3) Pashishe Yezu wakakula kabidi bua njiwu ivua ifuma ku dienzeka pamuapa anu dîba divuabu bibaka munkoloji au. Wakebeja ne:
“Bantu 18 bavua tshibumba tshia Siloama tshiupukile, tshibashipe, nudi nuela meji ne: bavua ne dipila dinene kupita bantu bakuabu bonso badi basombele mu Yelushalema anyi?” (Luka 13:4) Musumba wa bantu uvua mua kuikala muele meji ne: bantu abu bavua bafue bua amue malu abu mabi. Yezu wakabenga kabidi. Uvua mumanye ne: “tshikondo ne malu adi kaayi matekemena” bitu bienzeka ne pamuapa biobi ke bivua bikebeshe pabi njiwu ayi. (Muambi 9:11) Kadi bantu bavua ne bua kupeta dilongesha bua njiwu eyi. Yezu wakamba ne: “Anu nuenu banyingalale bua mpekatu yenu, tshianana nebanubutule bonso, anu muvuabu bababutule.” (Luka 13:5) Kadi mpindieu bua tshinyi udi wela kashonyi pa dilongesha edi?
Bualu bivua bipetangana ne muaba uvuaye mu mudimu wende wa diyisha, ne udi ufila tshilejilu tshia bualu ebu mushindu eu: “Muntu mukuabu uvua ne mutshi wa mfigi mukuna mu budimi buende bua tumuma tua mvinyo, wakalua kukebaku tumuma, kadi kakasangana nansha kamue. Ke yeye kuambila muena mudimu wa mu budimi bua tumuma tua mvinyo ne: ‘Kukadi bidimu bisatu bindi ndua kukeba tumuma ku mutshi wa mfigi eu, kadi tshiena nsangana nansha kamue to. Uwukose! Bua tshinyi udi ne bua kutungunuka ne kuatula buloba?’ Yeye wakamuandamuna ne: ‘Mfumu, wulekela kabidi tshidimu tshikuabu too ne pandi ngumbula kuinshi kuawu ne ngelaku tumvi tua nyama. Wowu mukuame tumuma mu matuku atshiluala, mbimpe; kadi wowu kawuyi mukuame, dîba adi uwukose.’”—Luka 13:6-9.
Munkatshi mua bidimu bipite pa bisatu, Yezu uvua udienzeja bua kukuna ditabuja mu mioyo ya bena Yuda. Kadi anu bena Yuda bakese patupu ke bakalua bayidi bende ne bavua bu bipeta bia mudimu wende. Nunku mu tshidimu tshinayi tshia mudimu wende, wakavudija bikole mudimu wende. Bivua anu bu ne: uvua umbula ne ufukisha mutshi wa mfigi wa bena Yuda bua kuyisha ne kulongesha mu Yudaya ne mu Peleya. Mbipeta kayi biakamueneka? Anu bena Yuda bakese ke bakamuteleja. Tshisamba tshionso mu kabujima tshiakabenga bua kunyingalala bua mibi yatshi ne kabutu nkatshindile.
Katupa kakese panyima mu dituku dia Nsabatu, biakamueneka patoke muvua bantu ba bungi babenge bua kumuteleja. Yezu uvua ulongesha mu nsunagoga kampanda. Ke kumonaye mamu kampanda uvua mukobame nyima munkatshi mua bidimu 18 bua demon uvua umutatshisha. Bu muvua Yezu mumumvuile luse, wakamuambila ne: “Mukaji, udi musuludibue ku butekete buebe.” (Luka 13:12) Yezu wakamutentekela bianza ne diakamue yeye kululama ne kutuadija kutumbisha Nzambi.
Bualu ebu buakafiikisha mulombodi wa nsunagoga tshiji, yeye kuamba ne: “Kudi matuku asambombo adi bantu ne bua kuenza mudimu; nunku nulue, banondope mu matuku au, kadi ki ndituku dia Nsabatu to.” (Luka 13:14) Mutangidi eu kavua mupange ne: Yezu uvua ne bukole bua kuondopa to, kadi uvua wamba muvua bantu benze bibi bua kulua kuondopibua dia Nsabatu! Yezu wakandamuna ne bualu bua meji ebu: “Nuenu bena lubombo, yonso wa kunudi katu usulula ngombe wende anyi mpunda wende ku tshikumbi, uya nende bua kumunuisha mâyi dituku dia Nsabatu anyi? Mukaji eu udi muana wa Abalahama, uvua Satana musuike bidimu 18, kavuaku ne bua kusuludibua ku buloko ebu dituku dia Nsabatu anyi?”—Luka 13:15, 16.
Baluishi bende bakumvua bundu, kadi bantu bakasanka bua malu a kukema avuabu bamone Yezu wenza. Nunku Yezu wakambulula mu Yudaya bilejilu bibidi bia mêyi a buprofete bivua biakula bua Bukalenge, bikavuaye muambe mu buatu pa mbuu wa Galela.—Matayi 13:31-33; Luka 13:18-21.

robotstxt: allowed

filter: keep


text:
Utu mumanye anyi?
Ntshilele kayi tshia bena Yuda tshivua tshisake Yezu bua kukandika diditshipa mitshipu?
MITSHIPU ivua ne wayi muaba bilondeshile Mikenji ya Mose. Kadi mu matuku a Yezu, bantu bakavua baditshipa ku dituku ku dituku mu nsombelu wabu bua kuleja ne: bualu kampanda buvuabu bamba mbulelela. Bavua benza tshienzedi tshivua katshiyi ne mushinga etshi bua kupesha mêyi abu bujitu; kadi Yezu wakatshibenga misangu ibidi mijima. Wakalongesha ne: “Panudi nuamba dîyi ne: ‘Eyowa,’ dikale anu eyowa; panudi nuamba ne: ‘Tòo,’ dikale anu tòo.”—Mat. 5:33-37; 23:16-22.
Mukanda kampanda udi uleja ne: “mushindu uvua bena Yuda batamba kuditshipa bua kujadika muvua mêyi onso avuabu bamba malelela,” udi mua kumuenekela mu mêyi avua Talmud muambe adi aleja patoke mitshipu ivuabu bamona ne: mmimpe anyi ne: mmibi.—Theological Dictionary of the New Testament.
Ki nganu Yezu nkayende uvua ukadinka diditshipa dibi dia mushindu eu to. Tshilejilu, mumanyi kampanda wa malu a kale muena Yuda Flavius Josèphe wakamba bua kasumbu kampanda ka bena Yuda ne: “Badi babenga mitshipu, bayimona mibi menemene kupita kushima, bualu badi bamba ne: bikalabi ne: muntu udi ne bua kuditshipa bua kuitababu bidiye wamba, muntu au mmuena dishima.” Mukanda wa bena Yuda wa malu mafuikakaja udibu babikila ne: Meji a Sirake anyi Ecclésiastique, (23:11) udi pawu wamba ne: “Muntu udibu bambile bua kuditshipa kena ulonda mikenji mu muoyo wende to.” Pashishe Yezu wakakandika tshilele tshia kuenza mitshipu tshianana tshianana. Tuetu tuamba bulelela misangu yonso, katuena ne bua kuditshipa bua kujadika mudi mêyi etu melelela to.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Disombuela dia Yehowa pa bisamba (1-6)
-
Dinanga dia lulamatu dia Yehowa mu bikondo bia kale (7-14)
-
Disambila dia dinyingalala bua mpekatu (15-19)
63 Eu nnganyi udi ufumina ku Edome,+Ufumina ku Bosela+ ne bilamba bia mekala matuile,Yeye udi ne bilamba bilengele,Wenda wenda mu bukole buende bunene?
“Mmeme, Yeye udi wakula mu buakane,Yeye udi ne bukole bunene bua kupandishangana.”
2 Bua tshinyi bilamba biebe mbikunze?
Bua tshinyi bilamba biebe bidi bu bia muntu udi udiata tumuma tua mvinyo mu tshikaminu tshia mvinyo?+
3 “Ndi mudiate tshikaminu tshia mvinyo nkayanyi.
Muntu nansha umue wa mu bukua bantu kavua nanyi to.
Mvua mutungunuke ne kubadiata mu tshiji tshianyi,Ne mvua mutungunuke ne kubadiatakaja mu tshiji tshianyi tshikole.+
Bilamba bianyi bivua biyile mashi abu,Ne ndi munyange bilamba bianyi bionso.
4 Bualu dituku dia disombuela didi mu muoyo wanyi,+Ne tshidimu tshia bapikula banyi ntshilue.
5 Mvua mutangile, kadi kakuvua muntu wa kungambuluisha;Mvua mukeme bua muvua muntu nansha umue kayi munkuatshishe.
Nunku diboko dianyi diakampetesha lupandu,+Ne tshiji tshianyi tshikole tshiakankuatshisha.
6 Ngakadiatakaja bukua bantu mu tshiji tshianyi,Ngakenza bua banue bakuatshike tshiji tshianyi tshikole+Ne ngakupumuna mashi abu panshi.”
7 Nengakule bua bienzedi bia dinanga dia lulamatu bia Yehowa,Bienzedi bia Yehowa bia kutumbisha,Bua malu onso adi Yehowa mutuenzele,+Malu mimpe a bungi adiye muenzele nzubu wa Isalele,Bilondeshile luse luende ne dinanga diende dinene dia lulamatu.
8 Bualu wakamba ne: “Bobu mbantu banyi bushuwa, bana bikala kabayi mua kupanga lulamatu.”+
Nunku yeye wakalua Mupandishi wabu.+
9 Mu makenga abu onso, uvua ukenga pende.+
Ne mutuadi wende yeye wa mukenji wakabapandisha.+
Mu dinanga diende ne luse luende, yeye wakabapikula,+Ne wakabajula ne kubambula matuku onso a kale.+
10 Kadi bakatomboka,+ kunyingalajabu nyuma wende muimpe.+
Nunku yeye wakalua muena lukuna wabu,+Ne wakabaluisha.+
11 Bakavuluka matuku a kale,Matuku a Mose muena mudimu wende, bamba ne:
“Yeye uvua mubapatule mu mbuu+ ne balami ba mikoko yende udi penyi?+
Yeye uvua muele nyuma Wende muimpe munda muende,+
12 Yeye uvua muenze bua diboko Diende dia butumbi diye ne tshianza tshia balume tshia Mose,+Yeye uvua mupande mâyi kumpala kuabu+Bua kudienzela dîna dia tshiendelele,+
13 Yeye uvua mubendeshile mu mâyi a mavuala makole,Bafike ku dienda kabayi batetuka,Bu kabalu mu mpata mualabale, udi penyi?
14 Anu bu padi tshisumbu tshia nyama tshipueka mu mpata wa mu tshibandabanda,Nyuma wa Yehowa wakabapesha dikisha.”+
Ke muuvua mulombole bantu bebe,Bua kudienzela dîna dia butumbi bunene.+
15 Mu diulu muudi amu tangila panshi ne monaKumbukila ku tshisombedi tshiebe tshitumbuke tshia bunsantu ne butumbi.
Tshisumi tshiebe ne bukole buebe,Dijuka dia luse luebe+ ne dibuikidilangana diebe bidi penyi?+
Mbampalabi.
16 Bualu wewe udi Tatu wetu;+Nansha mudi Abalahama kayi mua kutumanyaNe Isalele kayi mua kutujingulula,Wewe, Yehowa, udi Tatu wetu.
Mupikudi wetu wa katshia ku kale ndîna diebe.+
17 Yehowa wetu, bua tshinyi udi utulekela tumbuka mu njila yebe?
Bua tshinyi udi ulekela mioyo yetu ipapa, bua katukutshinyi?+
Pingana, bua bualu bua bena mudimu bebe,Bisa bia bumpianyi buebe.+
18 Bantu bebe ba tshijila bavua babupiane bua tshitupa tshîpi.
Baluishi betu mbadiatakaje muaba webe munsantu.+
19 Kukadi mutantshi mule tudi balue bu bantu bautu kuyi muanji kukokesha,Bu bantu batu kabayi banji kubikidibua ku dîna diebe.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yeshaya 63
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 35 Pashishe Mose wakasangisha tshisumbu tshijima tshia bena Isalele pamue, kubambilaye ne: “Malu adi Yehowa muele mukenji bua kuenza ngowu aa:+2 Nudi mua kuenza mudimu matuku asambombo, kadi dituku dia muanda mutekete nedikale dituku dia tshijila kunudi, nsabatu bua dikisha ku midimu yonso bua Yehowa.+ Muntu yonso udi wenza mudimu dituku adi, nebamushipe.+3 Kanuena ne bua kutemesha kapia dituku dia Nsabatu muaba nansha umue unudi nusombela to.”4 Nunku Mose wakambila tshisumbu tshijima tshia bena Isalele ne: “Yehowa mmutume dîyi ne:5 ‘Sangishilayi Yehowa bintu munkatshi muenu.+ Muntu yonso udi muoyo wende musue,+ atuadile Yehowa bintu ebi: or, arjan, tshiamu tshia mitaku,6 buanda bua dikala dia ble, miosa mikunzubile ya mikoko, buanda bukunze kunzuu, line muimpe menemene, miosa ya mbuji,+7 biseba bia bimpanga bia mikoko bikunjija, biseba bia nyama ya nkonga, mabaya a mutshi wa musese,8 mafuta a kuela mu miendu, mafuta a mutshi wa bome bua manyi a kuelangana ne bua musenga wa manananshi wa mupuya muimpe,+9 mabue a onikse, ne mabue makuabu a kuasa pa efoda+ ne pa tshilamba tshia pa tshiadi.+10 “‘Bantu bonso badi bapiluke*+ munkatshi muenu balue ne benze bintu bionso bidi Yehowa mutume dîyi bua kuenza,11 mmumue ne: ntenta wa tshitendelelu ne ntenta wende ne tshibuikilu tshiende, tukanu tuende tua kukanga natu ne nyunguluilu yende ya mabaya, mikamba yende, makunji ende ne ntaku yende mikale ne masoso;12 Mushete+ ne mikamba yawu ya kuwambuila,+ tshibuikidiji+ ne tshilamba tshia kukosolola natshi;+13 mêsa+ ne mikamba yawu ya kuambuila ne bintu biawu bionso ne mampa a dileja;+14 tshitekelu tshia miendu+ bua butoke ne bintu biatshi ne miendu yatshi ne mafuta bua kutokesha;+15 tshioshelu tshia musenga wa manananshi+ ne mikamba yatshi ya kutshiambuila; manyi a kuelangana ne musenga wa manananshi wa mupuya muimpe;+ tshilamba tshia ku tshibuelelu tshia ntenta wa tshitendelelu;16 tshioshelu tshia mulambu wa kuosha+ ne kakanu katshi ka tshiamu tshia mitaku, mikamba yatshi ya kutshiambuila ne bintu biatshi bionso; dilongo dinene ne tshintu tshia kuditekela;+17 bilamba bia kulembeleja bua lupangu,+ makunji alu ne ntaku yawu mikale ne masoso; tshilamba tshia ku tshibuelelu tshia lupangu;18 mpopo ya ntenta wa tshitendelelu ne mpopo ya lupangu ne mionji yayi;+19 bilamba biluka bimpe menemene+ bua kuenza nabi mudimu muaba munsantu, bilamba bia tshijila bia muakuidi Alona+, ne bilamba bia bana bende ba balume bua kuenzabu mudimu wa buakuidi.’”20 Nunku tshisumbu tshijima tshia bena Isalele tshiakumbuka kumpala kua Mose.21 Pashishe muntu yonso uvua muoyo wende umuenzeja+ ne muntu yonso uvua lungenyi lumusaka, wakalua ne dipa dia Yehowa bua mudimu wa ku ntenta wa kusambakena, bua midimu yende yonso, ne bua bilamba bia tshijila.22 Bakatungunuka ne kulua, bantu balume ne bantu bakaji, muntu yonso uvua muoyo wende musue, balua ne tukanu tua kulengeja natu pa bilamba, tukanu tua ku matshi, mpeta, ne bilengejilu bikuabu, pamue ne bintu bia mishindu yonso bia or. Bonso bakalua ne milambu* yabu ya or kudi Yehowa.+23 Bonso bavua ne buanda bua dikala dia ble, miosa mikunzubile ya mikoko, buanda bukunze kunzuu, line muimpe menemene, miosa ya mbuji, biseba bikunjija bia bimpanga bia mikoko, ne biseba bia nyama ya nkonga, bakalua nabi.24 Bonso bavua bafila tshiamu tshia arjan ne tshiamu tshia mitaku bakalua ne dipa dia Yehowa, ne bonso bavua ne mabaya a mutshi wa musese bua tshitupa kayi tshionso tshia mudimu bakalua nawu.25 Bantu bakaji bonso bavua bapiluke+ bakaluka bintu ne bianza biabu, ne bakalua ne bintu bivuabu baluke: buanda bua dikala dia ble, miosa mikunzubile ya mikoko, buanda bukunze kunzuu, ne line muimpe menemene.26 Bantu bakaji bonso bavua bapiluke ne bavua muoyo wabu ubenzeja, bakaluka miosa ya mbuji.27 Bamfumu bakalua ne mabue a onikse ne mabue makuabu a kuasa pa efoda ne pa tshilamba tshia pa tshiadi,+28 ne mafuta a mutshi wa bome, ne mafuta bua kutokesha ne bua manyi a kuelangana,+ ne bua musenga wa manananshi wa mupuya muimpe.+29 Bantu balume ne bantu bakaji bonso bavua mioyo yabu ibasaka, bakalua ne tshintu kampanda bua mudimu uvua Yehowa mutume dîyi ku butuangaji bua Mose bua kuenza; bena Isalele bakalua natshi bu mulambu wa budisuile kudi Yehowa.+30 Pashishe Mose wakambila bena Isalele ne: “Monayi, Yehowa mmusungule Besalele muana wa Uli muana wa Hû wa mu tshisa tshia Yuda.+31 Mmumuwuje ne nyuma wa Nzambi, umupesha meji, lungenyi ne dimanya dia kuenza midimu ya bianza ya mishindu yonso32 bua kuenza bintu bilengeja bimpe, bua kuenza bintu ne or ne arjan ne tshiamu tshia mitaku,33 bua kusonga mabue ne kuela mabue mu nyunguluilu, ne bua kuenza bintu bilengeja bimpe bia mishindu yonso bia mabaya.34 Mmuele mu muoyo wende, yeye ne Oholiaba+ muana wa Ahisamaka wa mu tshisa tshia Dana lungenyi lua kulongesha.35 Mmubuwuje ne dimanya*+ dia kuenza midimu yonso ya bunsenda, ya muntu utu uzola pa bilamba ne manda, ya muntu utu uluka bilamba ne buanda bua dikala dia ble, miosa mikunzubile ya mikoko, buanda bukunze kunzuu ne line muimpe menemene, ne ya muluki wa bilamba.* Bantu aba nebenze midimu ya mishindu yonso ne nebalongolole mushindu wa kuenza bintu bia mishindu yonso.


text: 1 Musambu wa ku misambu,* udi musambu wa Solomo:+2 “Yeye antue mishiku ne dituangana dia mishiku dia mukana muende,Bualu mishindu yebe ya kuleja dinanga mmimpe kupita mvinyo.+3 Dipembu dia mafuta ebe didi disankisha.+Dîna diebe didi bu mafuta a dipembu dimpe mapongolola.+Ke bualu kayi bansongakaji mbakunange.4 Uye nanyi;* tunyeme lubilu.Mukalenge mmumbueje mu nzubu yende ya munda!Tuikale ne disanka ne tusankile mu wewe.Tutumbishe* mishindu yebe ya kuleja dinanga kupita mvinyo.Bobu* mbakunangilamu.5 Nuenu bana ba bakaji ba mu Yelushalema, ndi mufiike, kadi mulengeleBu ntenta ya mu Kedâ,+ bu bilamba bia ntenta+ wa Solomo.6 Kanushadi bantangile bua mundi mufiikuluke,Bualu munya mmungoshe.Bana ba balume ba mamuanyi bavua bamfiikile munda;Bakanteka mulami wa madimi a tumuma tua mvinyo,Kadi buanyi budimi bua tumuma tua mvinyo tshivua mubulame.7 Ngambila, wewe undi munange* bikole,Muaba uudi udishila tshisumbu tshia mikoko yebe,+Muaba uudi uyiladika munda munya.Bua tshinyi ndi mua kulua bu mukaji udi mudijingile tshilamba*Munkatshi mua bisumbu bia mikoko ya balunda bebe?”8 “Biwikala kuyi mumanye, wewe mukaji mutambe bakuabu bulengele,Ndaku ulonda bikono bia tshisumbu tshia mikokoNe udishile bana bebe ba mbuji pabuipi ne ntenta ya balami.”9 “Munanga wanyi, ndi nkufuanyikija ne dishina dia* kabalu munkatshi mua matempu a Palô.+10 Matama ebe mmalengele ne bilengejilu,*Nshingu webe mmulengele ne nshinga ya masanga.11 Netukuenzele bilengejilu* bia orBilamika tutata tua arjan.”12 “Padi mukalenge musombe ku mêsa ende a tshijengu,Manananshi* anyi+ adi atuma dipembu diawu.13 Munanga wanyi udi kundi bu kabombi ka mire wa dipembu dimpe+Kalale pankatshi pa mabele anyi butuku bujima.14 Munanga wanyi udi kundi bu tshisumbu tshia bilongo bia yina+Munkatshi mua madimi a tumuma tua mvinyo a mu Ene-gedi.”+15 “Mona! Udi muimpe kumona, munanga wanyi.Mona! Udi muimpe kumona. Mêsu ebe nga nyunyi ya nkutshi.”+16 “Mona! Udi muimpe kumona,* munanga wanyi, ne udi ufila disanka!+Bulalu buetu budi munkatshi mua mabeji a mitshi.17 Maleka a nzubu wetu* mmitshi ya sedre,Mikamba yetu mmitshi ya jenevriye.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Boaza udi wenza malu bu mukuudianganyi (1-12)
-
Boaza ne Luta badi balela Obeda (13-17)
-
Bankambua ba Davidi (18-22)
4 Mpindieu Boaza wakabanda, kuyaye ku tshiibi tshia tshimenga,+ yeye kusombaku. Mona! Mukuudianganyi uvua Boaza muambe au+ wakapitshila muaba au. Ke Boaza kuamba ne: “Wewe Kampanda, luaku, sombela muaba eu.” Nunku wakaya, yeye kusomba.
2 Pashishe Boaza wakangata bakulu dikumi ba mu tshimenga,+ kuambaye ne: “Sombelayi muaba eu.” Nunku bakasomba.
3 Ke Boaza kuambila mukuudianganyi au ne:+ “Naomi udi mupingane ufumina mu mpata ya Moaba+ udi upana tshitupa tshia buloba tshia muanetu Elimeleke.+
4 Nunku mvua muele meji ne: mvua ne bua kukumanyisha bualu ebu ne kukuambila ne: ‘Utshisumbe kumpala kua bantu badi basombele muaba eu ne bakulu ba mu tshisamba tshietu.+ Wewe musue kutshikuula, utshikuule. Kadi wewe kuyi musue kutshikuula, ungambile bua mmanye, bualu wewe ke udi ne bukenji bua kutshikuula, ne meme ndi mukulondele.’” Kuandamunaye ne: “Ndi musue kutshikuula.”+
5 Pashishe Boaza wakamba ne: “Dituku diudi usumba budimi kudi Naomi, udi ne bua kubusumba kabidi kudi Luta muena Moaba, mukaji wa mufue, bua kupingaja dîna dia mufue mu bumpianyi buende.”+
6 Ke mukuudianganyi au kuamba ne: “Tshiena nkumbana bua kubukuula to, bualu ndi mua kunyanga bumpianyi buanyi meme. Wewe bukuula ne bukenji buanyi bua kukuula nabu, bualu tshiena nkumbana bua kubukuula to.”
7 Mpindieu etshi ke tshivua tshilele mu bikondo bia kale mu Isalele bua bukenji bua kukuula ne bua kushintakaja bintu bua kujadika bualu bua mushindu wonso buvuabu benza: Muntu uvua ukopola sandala,+ umupesha mukuende, ne eu ke uvua mushindu wa kujadika diumvuangana bua bualu kampanda mu Isalele.
8 Nunku pavua mukuudianganyi au muambile Boaza ne: “Busumba wewe,” wakakopola sandala wende.
9 Pashishe Boaza wakambila bakulu ne bantu bonso ne: “Lelu nudi bantemu+ ba mundi nsumba bintu bionso bia Elimeleke ne bintu bionso bia Kiliona ne Malona kudi Naomi.
10 Ndi ngangata kabidi Luta muena Moaba, mukaji wa Malona, bua ikale mukajanyi bua kupingaja dîna dia mufue mu bumpianyi buende,+ bua dîna dia mufue kadijiminyi munkatshi mua bana babu ne ku tshiibi tshia tshimenga tshia kuabu. Nudi bantemu ba bualu ebu lelu eu.”+
11 Ke bantu bonso bavua ku tshiibi tshia tshimenga ne bakulu kuambabu ne: “Tudi bantemu! Yehowa enze koku bua mukaji udi ubuela mu nzubu muebe ikale bu Lakele ne Lea bavua base bonso babidi nzubu wa Isalele.+ Utante mu Efelata+ ne wikale ne dîna dimpe mu Beteleheme.+
12 Ku diambuluisha dia bana bikala Yehowa ne bua kukupesha kupitshila kudi nsongakaji eu,+ nzubu webe alue koku bu nzubu wa Pelese+ uvua Tamâ mulelele Yuda.”
13 Nunku Boaza wakangata Luta bua ikale mukajende. Wakasangila nende, ne Yehowa wakenza bua imite difu, yeye kulela muana wa balume.
14 Pashishe bantu bakaji bakambila Naomi ne: “Yehowa udi kayi mukulekele kuyi muntu wa kukukuula atumbishibue lelu. Dîna diende dimanyishibue mu Isalele!
15 Yeye mmusanguluje muoyo webe ne neakuambuluishe ku bukulakaja buebe, bualu mbamulele kudi mukaji wa muanebe udi mukunange+ ne udi mupite bana ba balume 7.”
16 Naomi wakangata muana, kumuambulaye mu tshiadi tshiende, yeye kutuadija kumulama.
17 Nunku bantu bakaji bena mutumba bakinyika muana au dîna. Bakamba ne: “Mbalelele Naomi muana wa balume,” bobu kumuinyika ne: Obeda.+ Yeye ke tatuende wa Yishai,+ tatuende wa Davidi.
18 Edi ke dilondangana dia dîku dia Pelese:+ Pelese wakalela Heselona;+
19 Heselona wakalela Lama; Lama wakalela Aminadaba;+
20 Aminadaba+ wakalela Nashona; Nashona wakalela Salamona;
21 Salamona wakalela Boaza; Boaza wakalela Obeda;
22 Obeda wakalela Yishai;+ ne Yishai wakalela Davidi.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Luta 4
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Dijikibua dia Ejipitu pamue ne bantu badi kabayi batengula (17-32)
32 Mu tshidimu tshia 12, mu ngondo wa 12, mu dituku dia kumpala dia ngondo, dîyi dia Yehowa diakalua kabidi kundi diamba ne:2 “Muana wa muntu, ela kasala ka muadi* bua bualu bua Palô mukalenge wa Ejipitu, muambila ne:‘Wewe uvua bu muana wa ntambue wa bukole* wa bisamba,Kadi mbakupuwishe.Wewe uvua bu nyama munene wa mu mbuu,+ utambakana mu misulu yebe,Uvuandulula mâyi ne makasa ebe ne unyanga misulu.’*3 Mona tshidi Mukalenge Mutambe Bunene Yehowa wamba:‘Nenkuele bukondo buanyi ku diambuluisha dia tshisumbu tshia bisamba bia bungi,Ne nebakukoke mu kapamba kanyi.4 Nenkulekele pa buloba;Nenkukupe mu mpata mualabale.Nengenze bua nyunyi yonso ya muulu yikile pambidi pebe,Ne nengukutshishe nyama ya tshisuku ya pa buloba bujima ne munyinyi webe.+5 Nengimanshe munyinyi webe pa mikunaNe nenguwuje bibandabanda ne bishadile biebe.+6 Nemboleshe buloba ne mashi ebe adi asampuka ku mikuna,Ne owu newuwuje tusulu.’*7 ‘Paudi utalala, nembuikile diulu ne nemfiikishe mitoto yadi.Nembuikile dîba ne matutu,Ne ngondo kakufila kabidi butoke buende+ to.8 Nemfiikishe bifidi bia bukenke bionso bidi bikenka mu diulu bua bualu buebe,Ne nembuikile buloba buebe ne mîdima,’ ke mudi Mukalenge Mutambe Bunene Yehowa wamba.9 ‘Nenyingalaje mioyo ya bantu ba bungi pandi nya ne bakuatshibue bebe mu bisamba bikuabu,Mu maloba audi kuyi mumanye.+10 Nemfikishe bantu ba bungi ku dikuatshika buôwa,Ne bakalenge babu nebazakale ne buôwa bukole bua bualu buebe pandi ngela muele wanyi wa mvita muulu kumpala kuabu.Nebakanke anu kukanka, muntu yonso utshina bua muoyo wende,Mu dituku dia dikuluka diebe.’11 Nunku mona tshidi Mukalenge Mutambe Bunene Yehowa wamba:‘Muele wa mvita wa mukalenge wa Babilona newukuluile.+12 Nenkulule misumba yebe ya bantu ku muele wa mvita wa bilobo bia mvita,Tshisamba tshidi katshiyi ne luse ku bisamba bionso, buonso buabi.+Nebapuekeshe lutambishi lua Ejipitu, ne misumba yende yonso ya bantu neyibutudibue.+13 Nembutule bimuna biende bionso bidi pabuipi ne mâyi ende a bungi,+Ne dikasa dia muntu anyi tshikono tshia bimuna kabiakuavuandulula kabidi to.’+14 ‘Tshikondo atshi nentokeshe mâyi abu,Ne nempuekeshe misulu yabu bu mafuta,’ ke mudi Mukalenge Mutambe Bunene Yehowa wamba.15 ‘Pandi mvuija Ejipitu buloba buatuke budi munda mutupu, buloba budibu bumbushe bionso bivua biuwulamu,+Pandi nshipa bonso badi basombelamu,Nebafike ku dimanya ne: meme ndi Yehowa.+16 Ke kasala ka muadi aku, ne bantu nebakele bushuwa;Bana ba bakaji ba mu bisamba nebakele.Nebakelele Ejipitu ne misumba yende yonso ya bantu,’ ke mudi Mukalenge Mutambe Bunene Yehowa wamba.”17 Pashishe mu tshidimu tshia 12, mu dituku dia 15 dia ngondo, dîyi dia Yehowa diakalua kundi diamba ne:18 “Muana wa muntu, elela misumba ya bantu ba Ejipitu kabobo ka muadi ne umupuekeshe mu buloba bua muinshi, yeye ne bana ba bakaji ba bisamba bia bukole, pamue ne badi bapueka mu dijimba.*19 “‘Uudi mupite ku bulengele nnganyi? Pueka ne lala pamue ne bantu badi kabayi batengula!’20 “‘Nebakuluke munkatshi mua badibu bashipe ku muele wa mvita.+ Yeye mmufidibue ku muele wa mvita; mupulumunayi pamue ne misumba yende yonso ya bantu.21 “‘Kumbukila mu ndondo ya Lukita,* bilobo bia mvita bia bukole bua bungi menemene nebiakule nende yeye ne bamuambuluishi bende. Bushuwa nebapueke muinshi ne nebalale anu bu bantu badi kabayi batengula, badi bashipa ku muele wa mvita.22 Ashû udimu ne tshisumbu tshiende tshijima. Nkita yabu mmimunyunguluke, buonso buabu bavua bakuluke ku muele wa mvita.+23 Nkita yende idi mu ndondo ya dijimba,* ne tshisumbu tshiende ntshinyunguluke lukita luende, buonso buabu bavua bashipa ku muele wa mvita, bualu bavua bakebeshe buôwa mu buloba bua badi ne muoyo.24 “‘Elama+ udimu ne misumba yende yonso ya bantu minyunguluke lukita luende, buonso buabu bavua bakuluke ku muele wa mvita. Mbapueke mu buloba bua muinshi kabayi batengula, bobu bavua bakebeshe buôwa mu buloba bua badi ne muoyo. Mpindieu nebambule bundu buabu pamue ne badi bapueka mu dijimba.*25 Mbamuenzele bulalu munkatshi mua badibu bashipe, pamue ne misumba yende yonso idi minyunguluke nkita yende. Buonso buabu ki mbatengula to, mbashipa ku muela wa mvita, bualu bavua bakebeshe buôwa mu buloba bua badi ne muoyo; ne nebambule bundu buabu pamue ne badi bapueka mu dijimba.* Mmutekibue munkatshi mua badibu bashipe.26 “‘Muomu ke mudi Mesheka ne Tubala+ ne misumba yabu* yonso ya bantu. Nkita yende mmimunyunguluke. Buonso buabu ki mbatengula, bavua babatubule ne muele wa mvita, bualu bavua bakebeshe buôwa mu buloba bua badi ne muoyo.27 Kabakulala pamue ne bilobo bia mvita bia bukole bidi kabiyi bitengula bidi bikuluke, bivua bipueke mu Lukita* ne bia mvita biabi anyi? Nebateke miele yabi ya mvita muinshi mua mitu yabi* ne mpekatu yabi pa mifuba yabi, bualu bilobo bia mvita ebi bivua bizakeje buloba bua badi ne muoyo.28 Kadi wewe, nebakuzaze munkatshi mua bantu badi kabayi batengula, neulale pamue ne bantu bavuabu bashipe ku muele wa mvita.29 “‘Edome+ udimu, bakalenge bende ne bamfumu bende bonso, bavua baladika munkatshi mua bavuabu bashipe ku muele wa mvita nansha muvuabu ne bukole; bobu pabu nebaye pamue ne bantu badi kabayi batengula+ ne pamue ne badi bapueka mu dijimba.*30 “‘Muomu amu mmudi bakokeshi* bonso ba ku nord, pamue ne bena Sidona+ bonso, badi bapueke ne bundu pamue ne bantu badibu bashipe, nansha muvuaku buôwa bukebesha kudi bukole buabu. Nebalale kabayi batengula pamue ne bantu bavuabu bashipe ku muele wa mvita ne nebambule bundu buabu pamue ne badi bapueka mu dijimba.*31 “‘Palô neamone bionso ebi, ne neasambibue bua bionso bivua bienzekele misumba yende ya bantu;+ Palô ne tshiluilu tshiende tshijima nebashipibue ku muele wa mvita,’ ke mudi Mukalenge Mutambe Bunene Yehowa wamba.32 “‘Bu muvuaye mukebeshe buôwa bukole mu buloba bua badi ne muoyo, Palô ne misumba yende yonso ya bantu nebabaladike bua kuikisha pamue ne badi kabayi batengula, pamue ne bantu badi bashipa ku muele wa mvita,’ ke mudi Mukalenge Mutambe Bunene Yehowa wamba.”


text:
Wewe Mvidi Mukulu wanyi, busatu bunsanto bundi nkukuila, ngambuluisha bua ndipue muoyo mu bujima buanyi, bua nshale muebe, tshiyi ntshikakana ne mutukije amu bunkadi muebe bua tshiendelele. Nansha tshinyi katshiyi ki ngumusha bupole buanyi, nansha kumpatula munda muebe. Wewe wanyi udi kayi utentemuka, kadi ungambula diba dionso mu bondoke bua busokome buebe.Talaja anyima wanyi, umuenze diulu diebe, tshisombelu tshiebe tshinanga ne muaba webe wa kuikishila. Tshiyi kukushiya nkayebe nansha, kadi ngkalaku ne bujima buanyi, mutabale muditaba, mu dikukukuila, mudifala mujima kumudimu webe wa bufuki.
Wewe Kristo wanyi munanga, Mupopela bua dinanga, ndi musue kuikala munanga wa muoyo webe, ndi musue kukuzangika mubutumbi bua lumu luebe, kukunanga ne dinanga dia lufu. Kadi ndi nguvua butekete buanyi ne ndi nkulomba ne unguuje ne bukole buebe Enza bua ne misalu yonso ya anyima wanyi ikale bu yebe, umbuikile mu wewa muine. Bua matuku anyi a panu ikale makenkesha ne bukole buebe. Luaku munda muanyi bu mulengaminyi, bu muakajiludi ne bu mupandishi.
Wewe muaku wa kashidi, muaku wa Mvidi, Mukulu wanyi, ndi musue kupitshiba matuku a muoyo wanyi onso buakuluteleja, ndi muse kudilekelela mu dindongesha diebe, bua ndonge bionso amu kuudi. Pashishe, mu midima yonso, mu bu tshianana, mu butekete bonso ndi musue kukulengamina diba dionso ne nshale mu butoke buebe bunene. Eyi wewe Munkenkeshi wanyi Munanaga, nshindike bua ne tshi monyi kabidi mua kupatuka mu bunkeke buebe.
Wewe kapia kabutula bionso, nyuma wa dinanga luaku kundi, bua bienzeke munda muanyi bu didifuka Muntu dia muaku, bua ngikala buy eye muine mu bu muntu buapabuabu, mudiye wenzulula malu ende onso masokome. Ne wewe Tatu inamina pa tshifukibua tshiebe tshikese etshi, tshibuikila ne mundidimbi webe, umone mu tshiosthio amu munangibua webe, uudi mutekela disanka diebe.
uenu basatu banyi, bianyi bionso, Ndiakalenga dianyi bunkaya bua kashidi ndi njimina mu bualabala buenu, ndi ndifila kuudi bu tshintu tshiebe. Dijikaku munda munayi bua meme panyi ndijika munda muebe, mudindila edi dia kuya kubandila mu butoke buebe bondoke bua bunene buenu.


text:
NSHAPITA 12
Balongolola bua kuenzela “Nzambi wa ditalala” mudimu
1, 2. Mbualu kayi buvuabu bashintulule mu Tshibumba tshia Nsentedi tshia Siona tshia ngondo wa 1 wa 1895? Ntshinyi tshivua bana betu benze?
PAVUA muanetu John Bohnet, Mulongi wa Bible wa tshisumi mupete Tshibumba tshia Nsentedi tshia Siona tshia ngondo wa 1 wa 1895, wakasanka bikole bua tshivuaye mumone. Tshibejibeji etshi tshivua ne tshizubu tshipiatshipia tshivua ne tshimfuanyi tshia muendu uvua pa mâyi manene avua ne mavuala makole ne uvua utokesha muulu muvua mufiike. Munda mua tshibejibeji etshi muvua tshiena-bualu tshia ne: “Tshizubu tshietu tshipiatshipia.”
2 Bu muvuabi bikemeshe muanetu Bohnet, wakafundila muanetu Russell mukanda wamba ne: “Ndi ne disanka bua kumona mudi Tshibumba tshia Nsentedi tshilue tshimpe kumona.” Mulongi wa Bible mukuabu wa lulamatu diende John Brown wakafunda bua tshizubu etshi wamba ne: “Tshidi tshikoka ntema bikole. Bushuwa, muendu eu udi ne tshishimikidi tshikole nansha mudi mavuala makole a mâyi akumaku.” Uvua musangu wa kumpala uvua bana betu bamone dishintuluka dia tshizubu, kadi kawuvua wa ndekelu to. Mu ngondo wa 11, bakumvua kabidi bua dishintuluka dinene divua mua kuenzeka. Bualu bua dikema, dishintuluka divua ditangila mâyi manene avua ne mavuala makole.
3, 4. Ndutatu kayi luvuabu baleje mu Tshibumba tshia Nsentedi tshia dia 15 ngondo wa 11 wa 1895? Ndishintuluka kayi dinene divuabu bamanyishe?
3 Tshibumba tshia Nsentedi tshia dia 15 ngondo wa 11 wa 1895 tshivua ne tshiena-bualu tshile tshivua tshileje patoke lutatu kampanda lunene luvua bu mavuala makole a mâyi luvua lunyange ditalala mu bulongolodi bua Balongi ba Bible. Bana betu bavua bakokangana bikole bua kumanya uvua ne bua kuikala mulombodi wa tshisumbu. Bua kuambuluisha bana betu bua kumanyabu tshivua tshikengela bua kumbushabu lungenyi lua ditembangana luvua lukebesha matapuluka alu, tshiena-bualu etshi tshiakafuanyikija bulongolodi ne mazuwa. Pashishe tshiakaleja buludiludi ne: bantu bavua balombola, bavua bapangile mua kulongolola bulongolodi buvua buenze bu mazuwa ku tshipepele tshikole. Ntshinyi tshivuabu ne bua kuenza?
4 Tshiena-bualu etshi tshiakaleja ne: muendeshi muimpe wa mazuwa utu udienzeja bua kumanya ne: bintu bia kusungila nabi bantu bidi mu mazuwa ne bena mudimu ba mu mazuwa mbadiakaje bua kusungila mioyo padi tshipepele tshikole tshilua. Bia muomumue, bantu bavua balombola bulongolodi bavua ne bua kuikala bajadike ne: bisumbu bionso bivua bilongolola bua kupanduka ku nsombelu mikole ivua bu tshipepele tshikole. Bua kukumbaja bualu ebu, tshiena-bualu etshi tshiakamanyisha dishintuluka dinene divua ne bua kuenzeka. Tshiakaleja ne: Kutuadijila anu tshikondo atshi, “bavua ne bua kusungula bakulu mu tshisumbu tshionso” bua “‘kuikala batangidi’ ba tshisumbu tshia mikoko.”—Bien. 20:28.
5. a) Bua tshinyi bualu bua kumpala buvuabu bashintulule bua bidi bitangila bakulu buvua buenzeke mu tshikondo tshikumbanyine? b) Netuandamune nkonko kayi?
5 Bualu bua kumpala buvuabu bashintulule bua bakulu ebu buvua bufike mu tshikondo tshikumbanyine bua bisumbu kuikalabi bishindame. Bualu ebu buakambuluisha bana betu bua kupita bimpe ne nsombelu mikole ivua mienze bu mavuala makole a mâyi ivua mikebesha kudi Mvita ya kumpala ya buloba bujima. Mu makumi a bidimu akalonda, malu makuabu avuabu bakaje mu bulongolodi buetu akambuluisha bantu ba Nzambi bua kuikalabu bakumbane bua kuenzela Yehowa mudimu. Mmulayi kayi wa mu Bible ukavua muleje bualu ebu? Mmalu kayi adi bulongolodi buetu bushintulule audi mudimuene ne ebe abidi? Mmunyi mudiwu makuambuluishe?
‘Nemvuije ditalala bukokeshi buebe’
6, 7. a) Yeshaya 60:17 udi umvuija tshinyi? b) Miaku eyi: ‘bakokeshi’ ne ‘bamfumu’ idi ileja tshinyi?
6 Anu mutuvua bamone mu Nshapita wa 9, Yeshayi ukavua mulaye ne: Yehowa uvua ne bua kubenesha bantu bende bua bavule ne balue ba bungi. (Yesh. 60:22) Kadi Yehowa uvua mulaye bua kuenza malu a bungi kupita apu. Udi wamba mu mulayi umue au ne: ‘Nendue ne or muaba uvua tshiamu tshia mitaku, nendue ne argent muaba uvua tshiamu tshifike, nendue ne tshiamu tshia mitaku muaba uvua mabaya ne tshiamu tshifike muaba uvua mabue. Nemvuije ditalala bukokeshi buebe, nemvuije buakane mfumu webe.’ (Yesh. 60:17) Mulayi wa buprofete eu udi umvuija tshinyi? Mmunyi mudiwu utukumbanyina lelu?
Badi bapingaja bintu bimpe menemene pa muaba wa bidi bimpe, kadi ki mbia bimpe pa muaba wa bia bibi to
7 Mulayi wa buprofete wa Yeshayi udi wamba ne: bavua ne bua kupingaja tshiamu muaba wa tshiamu tshikuabu. Kadi mona ne: badi bapingaja bintu bimpe menemene pa muaba wa bidi bimpe, kadi ki mbia bimpe pa muaba wa bia bibi to. Kupingaja or pa muaba wa tshiamu tshia mitaku ndiakaja malu ne ke mudibi bua biamu bikuabu bidibu batele. Nunku, bilondeshile difuanyikija edi, Yehowa ukavua mulaye muvua nsombelu wa bantu bende ne bua kuakana ku kakese ku kakese. Ndiakaja dia malu dia mushindu kayi didi mulayi eu wakuila? Pavua Yehowa mutele ‘bakokeshi’ ne ‘bamfumu,’ uvua muleje ne: malu avuabu mua kuakaja ku kakese ku kakese aa avua ne bua kuenzeka mu mushindu uvuabu ne bua kutabalela bantu bende ne kubalongolola.
8. a) Nnganyi udi wenzeja diakaja malu didibu batele mu mulayi wa buprofete wa Yeshayi? b) Mmunyi mudi malu adibu bakaje atuambuluisha? (Tangila kabidi kazubu ka ne: “ Wakitaba mibelu ne budipuekeshi.”)
8 Nnganyi udi wenza bua bulongolodi buye kumpala? Yehowa udi wamba ne: ‘Nendue ne or, nendue ne argent, ne nemvuije Ditalala.’ Bushuwa, Yehowa nkayende ke udi muenze bua bakaje mushindu udi malu ne bua kuenzeka mu tshisumbu, kadi ki mbienzeke ku bukole bua bantu to. Katshia bateka Yezu Mukalenge, Yehowa mmuakaje malu aa ku butuangaji bua Muanende. Mmunyi mudi malu adibu bashintulule aa atuambuluisha? Mvese umue umue eu udi wamba ne: malu adibu bakaje aa neafikishe ku “ditalala” ne ku “buakane.” Patudi tuitaba buludiki bua Nzambi ne tushintulula mushindu wetu wa dienza malu, ditalala nedikale munkatshi muetu ne dinanga dia buakane neditusake bua kuenzela Yehowa udi Paulo wamba mudiye “Nzambi wa ditalala” mudimu.—Filip. 4:9.
9. Ntshinyi tshidi tshiambuluisha bua kuikale bulongame ne buobumue mu tshisumbu? Bua tshinyi?
9 Paulo wakamba kabidi bua Yehowa ne: “Nzambi ki Nzambi wa malu mabuelakane to, kadi udi Nzambi wa ditalala.” (1 Kol. 14:33) Mona ne: Paulo kena uleja mudi malu mabuelakane mashilangane ne bulongame to, kadi mudiwu mashilangane ne ditalala. Bua tshinyi? Bualu bulongame nkayabu kabuena misangu yonso mua kukebesha ditalala to. Tshilejilu, tshisumbu tshia basalayi tshidi mua kuenda mu bulongame tshitangile ku mvita, kadi diya diatshi kumpala mu bulongame didi difikisha ku diluangana mvita, kadi ki nku ditalala to. Kadi bu mutudi bena Kristo, tudi ne bua kulama bualu bua mushinga ebu mu mutu: Muaba wonso udibu benza malu mu bulongame kadi kawuyi ditalala bu tshishimikidi, nansha ku tototo, nansha ku ndandanda, newupuke. Kadi bishilangane, ditalala dia Nzambi didi difila bulongame budi bushala kashidi. Nunku, tudi ne dianyisha dia bungi bua mudi bulongolodi buetu bulombola ne bulengeja kudi “Nzambi udi ufila ditalala.” (Lomo 15:33) Ditalala didi Nzambi ufila didi dienza tshishimikidi tshia bulongame bua mushinga ne buobumue bulelela butudi nabu mu bisumbu bietu bia pa buloba bujima, bintu bitudi tuanyisha bikole.—Mus. 29:11.
10. a) Mmalu kayi avuabu bakaje mu bulongolodi buetu mu bidimu bia ku ntuadijilu? (Tangila kazubu ka ne: “ Mudibu bakaje mushindu wa diteka bakulu.”) b) Nnkonko kayi ituandamuna mpindieu?
10 Kazubu ka ne: “ Mudibu bakaje mushindu wa diteka bakulu” kadi kaleja mu ka bujima mashintuluka adi atangila bulongame avua menzeke mu bulongolodi buetu mu bidimu bia ntuadijilu. Kadi mmunyi mudi Yehowa mupingaje ‘or muaba uvua tshiamu tshia mitaku’ matuku mashale aa ku diambuluisha dia Mukalenge wetu? Mmunyi mudi malu adibu bakaje adi atangila mushindu wa kulombola tshisumbu makoleshe ditalala ne buobumue mu bisumbu bia pa buloba bujima? Mmunyi mudiwu akuambuluisha wewe bua kuenzela “Nzambi wa ditalala” mudimu?
Mudi Kristo ulombola tshisumbu
11. a) Dilonga dia Mifundu diakambuluisha bua kuakaja ngumvuilu kayi wa malu? b) Bana betu ba mu kasumbu kaludiki bavua badisuike bua kuenza tshinyi?
11 Kumbukila mu 1964 too ne mu 1971, bena mu kasumbu kaludiki bavua balombola mudimu munene wa dilonga dia Bible muvuabu bakonkonone biena-bualu bia bungi kusangisha ne mushindu uvua tshisumbu tshia bena Kristo ba kumpala tshilongolola. * Bakamona ne: mu bidimu lukama bia kumpala bavua balombola tshisumbu kudi kasumbu ka bakulu kadi ki nkudi mukulu anyi mutangidi umue to. (Bala Filipoyi 1:1; 1 Timote 4:14.) Pakumvuabu bualu ebu bimpe, bena mu kasumbu kaludiki bakamona ne: Mukalenge wabu Yezu udi ubalombola mu mudimu wa diakaja malu mu mushindu uvua malu malongolola mu bulongolodi bua bantu ba Nzambi. Bana betu ba mu kasumbu kaludiki bakadisuika bua kulonda buludiki bua Mukalenge. Bakakaja malu ne lukasa bua kulonda tshidi Bible wamba bua mushindu wa diteka bakulu. Mmalu kayi avuabu bakaje ku ntuadijilu kua bidimu bia 1970?
12. a) Mbualu kayi buvuabu bashintulule mu kasumbu kaludiki? b) Umvuija mudi Kasumbu kaludiki kalongolola lelu. (Tangila kazubu ka ne: “ Mudi Kasumbu kaludiki katangila malu a Bukalenge” mu dibeji dia 130.)
12 Bualu bua kumpala buvuabu bakaje buvua butangila kasumbu kaludiki koku kine. Too ne tshikondo atshi, kasumbu ka bana betu bela manyi aku kavua kenza ne bantu 7 bavua benza kasumbu kavua kalombola Watch Tower Bible and Tract Society of Pennsylvania. Kadi mu 1971, bena mu kasumbu kaludiku bakavula kuluabu 11 ne kuakalua dishilangana pankatshi pa kasumbu kaludiki ne kasumbu ka balombodi. Muntu yonso wa mu kasumbu kalukidi kavua udimona mupite bakuabu to, ne ku tshidimu ku tshidimu yonso wa kudibu uvua ulombola, ne bavua balondangana bilondeshile mudi mêna abu malondangane mu mfundilu wawu.
13. a) Malu avua enzeka mushindu kayi mu tshisumbu kubangila mu tshidimu tshia 1932 too ne mu tshia 1972? b) Kasumbu kaludiki kakenza tshinyi mu 1972?
13 Bualu bukuabu buvuabu bakaje buvua butangila tshisumbu tshionso. Mu mushindu kayi? Kumbukila mu 1932 too ne mu 1972, bavua balombola tshisumbu kudi mukulu umue. Too ne mu 1936, bavua babikila muanetu wa balume uvuabu basungule eu ne: mulombodi wa mudimu. Panyima bakashintulula mushindu wa kumubikila, kuluaye mutangidi wa tshisumbu, pashishe musadidi wa tshisumbu ne ndekelu wa bionso muludiki wa tshisumbu. Bana betu ba balume bavuabu bateke aba bavua bakumbaja mudimu wabu wa kulama mikoko bimpe mu nyuma ne tshisumi. Muludiki wa tshisumbu uvua wangata mapangadika bua tshisumbu kayi ukonka bakulu bakuabu to. Kadi, mu 1972, Kasumbu kaludiki kakashintulula bualu kampanda bunene. Mbualu kayi abu?
14. a) Ntshinyi tshiakatuadija mu dia 1 ngondo wa 10 wa 1972? b) Mmunyi mudi mutangidi wa malu a kasumbu ka bakulu utumikila Filipoyi 2:3?
14 Pamutu pa kuikala anu ne muanetu wa balume umue udi ulombola tshisumbu tshionso, bakasungula bana betu ba balume bakuabu ku diambuluisha dia nyuma wa Nzambi bavua bakumbaje ngikadilu ya mu Mifundu bua kuenza mudimu bu bakulu bena Kristo. Bavua ne bua kuenza kasumbu ka bakulu kavua ne bua kutangila tshisumbu. Bakatuadija mushindu mupiamupia wa diteka bakulu eu mu dia 1 ngondo wa 10 wa 1972. Lelu, mutangidi wa malu a kasumbu ka bakulu kena udimona ne mushinga kupita bakulu bakuabu to, kadi udi udimona “bu mukese.” (Luka 9:48) Bana betu badi ne budipuekeshi aba badi dibenesha kudi bena Kristo ba pa buloba bujima.—Filip. 2:3.
Bushuwa, Mukalenge wetu mmupeshe bayidi bende ne meji balami bimpe mu tshikondo tshikumbane
15. a) Kulongolola bua bisumbu bikale ne kasumbu ka bakulu nkufile masanka kayi? b) Ntshinyi tshidi tshileja ne: Mukalenge uvua ne meji?
15 Mushindu udibu balongolole bua bena mu tusumbu tua bakulu babanyangane midimu udi bushuwa uleja mudibu bakaje malu bikole. Tumone masanka asatu adi bualu ebu bupetesha: Dia kumpala, budi buambuluisha bakulu bonso bua kuikala bajadike ne: Yezu udi Mutu wa tshisumbu nansha bobu ne mudimu kayi mu tshisumbu. (Ef. 5:23) Dibidi, anu mudi Nsumuinu 11:14 uleja: ‘Malu adi enda bimpe mu bungi bua bafidi ba ngenyi.’ (NWT) Padi bakulu bapeshangana ngenyi pa tshilumbu kampanda bua tshisumbu kuikalatshi bimpe mu nyuma, ne bangata ne mushinga lungenyi lua yonso wa kudibu, bidi bibambuluisha bua kuangata mapangadika adi apetangana ne mêyi manene a mu Bible. (Nsu. 27:17) Yehowa udi ubenesha mapangadika a nunku ne adi apatula bipeta bimpe. Disatu, kuikala ne bana betu ba balume badi bakumbane bua kuenza mudimu bu bakulu, kudi kuenza bua bulongolodi butungunuke ne kukumbaja dijinga didi dienda divula dia batangidi ne balami mu bisumbu. (Yesh. 60:3-5) Ela meji bua mudi bisumbu bivule pa buloba bujima. Mu 1971, bivua bipite pa 27 000, kadi mu 2013 bivua bipite pa 113 000. Bidi bimueneka patoke ne: Mukalenge wetu mmupeshe bayidi bende ne meji balami badi bakengela mu tshikondo tshikumbanyine.—Mika 5:5.
“Nulue tshilejilu kudi mikoko”
16. a) Bakulu badi ne mudimu kayi? b) Mmunyi muvua Balongi ba Bible batumikile didimuija dia Yezu dia ‘kulama mikoko’?
16 Mu matuku a ntuadijilu a Balongi ba Bible, bakulu bakavua bamanye ne: bavua ne bujitu bua kuambuluisha bena Kristo nabu bua kutungunukabu ne kuenzela Nzambi mudimu. (Bala Galatiya 6:10.) Mu 1908, tshiena-bualu kampanda tshia mu Tshibumba tshia Nsentedi tshiakakula bua didimuija dia Yezu dia ne: “Ulame mikoko yanyi mikese.” (Yone 21:15-17) Bakambila bakulu mu tshiena-bualu etshi ne: “Bidi ne mushinga wa bungi bua mudimu wa Mfumu udi utangila tshisumbu tshia mikoko kuikalawu pa muaba wa kumpala mu mioyo yetu, tudi ne bua kumona mudimu wa kudisha ne kukuba bayidi ba Mukalenge bu diakalenga dinene.” Mu 1925, Tshibumba tshia Nsentedi tshiakaleja kabidi mushinga wa kuenza mudimu wa bulami pavuatshi tshivuluije bakulu ne: ‘Tshitendelelu tshia Nzambi ntshiende yeye, ne muntu yonso neamubadile malu bilondeshile mudimu udiye wenzela bana babu bena Kristo.’
17. Mmunyi muvuabu bambuluishe bakulu bua kuikala balami ba mikoko bimpe?
17 Mmunyi mudi bulongolodi bua Yehowa buambuluishe bakulu mu mudimu wabu wa bulami bua kupingajabu ‘argent muaba uvua tshiamu tshifike’? Nku diambuluisha dia tulasa. Mu 1959, bakenza Kalasa ka mudimu wa Bukalenge ka kumpala. Tshimue tshitupa tshia kalasa aka tshivua ne tshiena-bualu tshia ne: “Tuikale tutabalela bantu.” Bakakankamija bakulu abu bua “kuenza programe bua kuikala kuya kutangila bamanyishi ku nzubu yabu.” Bakaleja mu tshitupa etshi mishindu mishilashilangane idi balami mua kuenza makumbula adi ibaka. Mu 1966, bakakaja amue malu mu Kalasa ka mudimu wa Bukalenge. Bakakulamu bua tshiena-bualu tshia ne: “Mushinga wa mudimu wa bulami.” Mbualu kayi bunene buvuabu bakule mu tshitupa atshi? Bakalejamu ne: bantu bavua balombola “bavua ne bua kutabalela mikoko ya Nzambi, eku kabayi bapangila bua kukumbaja majinga a ba mu nzubu yabu ne mudimu wa kuyisha.” Mu bidimu bishale ebi, bavua benze tulasa tukuabu tua bakulu. Mbipeta kayi bivua bipatuke mu tulasa tudi bulongolodi bua Yehowa butungunuke ne kuenza? Lelu, tshisumbu tshia bena Kristo tshidi ne bana betu ba balume bakumbane binunu bia bungi badi benza mudimu bu balami ba mikoko ba mu nyuma.
18. a) Mmudimu kayi munene udibu bapeshe bakulu? b) Bua tshinyi Yehowa ne Yezu mbanange bakulu badi benza mudimu mukole?
18 Yehowa ke udi muteke bakulu bena Kristo ku diambuluisha dia Yezu Mukalenge wetu bua kukumbajabu mudimu wabu munene. Mmudimu kayi au? Ngua kulombola mikoko ya Nzambi mu tshikondo etshi tshikole. (Ef. 4:11, 12; 2 Tim. 3:1) Yehowa ne Yezu mbanange bikole bakulu badi benza mudimu mukole bualu, bana betu aba badi batumikila didimuija dia mu Bible edi: ‘Nulame tshisumbu tshia mikoko ya Nzambi tshidi mu bianza bienu ku budisuile; ne muoyo wa disanka; nulue tshilejilu kudi mikoko.’ (1 Pet. 5:2, 3) Tukonkononayi mishindu ibidi ya ku mishindu ya bungi idi bakulu bena Kristo mua kuikala tshilejilu kudi mikoko ne kuenza bua tshisumbu tshikale mu ditalala ne tshikale ne disanka.
Mudi bakulu balama mikoko ya Nzambi lelu
19. Utu udiumvua bishi paudi uyisha ne mukulu?
19 Tshia kumpala, bakulu badi benza mudimu ne bena mu tshisumbu. Luka wakafunda bua Yezu wamba ne: “Wakatuadija kuenza luendu uya mu tshimenga ne mu tshimenga, mu musoko ne mu musoko uyisha, wamba lumu luimpe lua Bukalenge bua Nzambi. Bapostolo dikumi ne babidi bavua nende.” (Luka 8:1) Anu bu muvua Yezu muyishe ne bapostolo bende, lelu bakulu ba tshitembu badi bayisha pamue ne bena Kristo nabu. Badi bamona ne: padibu benza nunku, badi bambuluisha bikole bua tshisumbu tshikale ne lungenyi luimpe. Bena mu tshisumbu badi bumvua bishi bua bakulu ba nunku? Muanetu wa bakaji ukadi ne bidimu bipatshila ku 90 diende Jeannine udi wamba ne: “Kuyisha ne mukulu kutu kumpetesha mpunga wa kuyukila nende ne kumumanya bimpe.” Muanetu wa balume udi ne bidimu 30 ne pa mutu diende Steven udi wamba ne: “Pantu nyisha ne mukulu ku nzubu ne ku nzubu ntu mmona ne: mmusue kungambuluisha. Kupeta diambuluisha dia nunku kutu kumpetesha disanka dia bungi.”
20, 21. Mmunyi mudi bakulu mua kuidikija mulami wa mikoko wa mu lusumuinu lua Yezu? Fila tshilejilu. (Tangila kabidi kazubu ka ne: “ Makumbula adi apatula bipeta bimpe.”)
20 Tshibidi, bulongolodi bua Yehowa mbulongeshe bakulu bua kuditatshisha bua bantu bakadi balekele tshisumbu. (Eb. 12:12) Bua tshinyi bakulu badi ne bua kuambuluisha aba badi batekete mu nyuma? Mmunyi mudibu ne bua kuenza nanku? Tudi tupetela diandamuna mu lusumuinu lua Yezu lua mulami wa mikoko ne mukoko mujimine. (Bala Luka 15:4-7.) Padi mulami wa mikoko wa mu lusumuinu elu umona ne: mukoko umue mmujimine, udi uwukeba bienze bu ne: uvua anu ne umue au. Mmunyi mudi bakulu bena Kristo lelu bidikija tshilejilu tshia mulami wa mikoko eu? Anu mudi mukoko mujimine ne mushinga wa bungi kudi mulami wa mikoko, ke mudi aba badi balekele kudisangisha ne bantu ba Nzambi bikale ne mushinga kudi bakulu. Badi bamona muntu udi mutekete mu nyuma bu mukoko mujimine kadi kabena bamona kumuambuluisha bu kujimija kua dîba to. Kabidi, anu mudi mulami wa mikoko wangata dipangadika dia ‘kuya kukeba udi mujimine too ne padiye uwupeta,’ ke mudi bakulu balongolola malu bua kuya kukeba ne kupeta bantu badi batekete bua kubambuluisha.
21 Ntshinyi tshidi mulami wa mikoko wa mu lusumuinu wenza padiye upeta mukoko? Udi uwambula ne bulenga, “uwuteka pa makaya ende” ne upingana nawu mu tshisumbu tshia mikoko. Bia muomumue, mukulu yeye muditatshishe ne muoyo mujima bua muntu udi mutekete mu nyuma, udi mua kumuambula ne bulenga ne kumuambuluisha bua kupingana mu tshisumbu. Ke tshivua tshifikile Victor, muanetu wa balume wa mu Afrike uvua mulekele kubuela mu bisangilu bia tshisumbu. Udi wamba ne: “Mu bidimu muanda mukulu bimvua tshiyi kabidi ndisangisha ne tshisumbu, bakulu bavua anu badienzeja bua kungambuluisha.” Mbualu kayi buvua butambe kumulenga? Udi wamba ne: “Dimue dituku mukulu kampanda utuvua babuele nende mu Kalasa ka bampanda-njila diende John wakalua kuntangila ne kundeja imue foto ituvua badikuatshishe mu kalasa aku. Biakamvuluija malu a bungi mimpe amvua njinga kuenza bua disanka dimvua nadi pamvua ngenzela Yehowa mudimu.” Katupa kakese panyima pa dikumbula dia John, Victor wakapingana mu tshisumbu. Lelu udi kabidi mpanda-njila. Bushuwa, bakulu bena Kristo badi batabalelangana badi batuambuluisha bikole bua tuikale ne disanka.—2 Kol. 1:24. *
Kuenza mudimu wa bulami bimpe kudi kukolesha buobumue bua bantu ba Nzambi
22. Mmunyi mudi buakane ne ditalala bikolesha buobumue mu tshisumbu tshia bena Kristo? (Tangila kabidi kazubu ka ne: “ Bivua bitukemeshe bikole.”)
22 Anu mutukavua bamone, Yehowa ukavua muambe ne: buakane ne ditalala bivua ne bua kuvula ku kakese ku kakese munkatshi mua bantu ba Nzambi. (Yesh. 60:17) Ngikadilu ibidi eyi idi ikolesha buobumue bua bisumbu. Mu mushindu kayi? Bua bidi bitangila buakane, ‘Nzambi udi biende Yehowa umue.’ (Dut. 6:4) Mikenji yende miakane kayena ishilangana bilondeshile bisumbu bia mu ditunga kampanda ne bia mu ditunga kansanga to. kadi mikenji yende ya tshidi tshimpe ne tshibi idi mumue, ne mmifuanangane mu “bisumbu bionso bia bansantu.” (1 Kol. 14:33) Nunku, tshisumbu netshidiunde anu padibu batumikila mikenji ya Nzambi. Bua bidi bitangila ditalala, Mukalenge wetu mmusue bua tuikale ne ditalala mu tshisumbu ne tuikale kabidi “bakebi ba ditalala.” (Mat. 5:9) Nunku, “tuipatshilayi malu adi afila ditalala.” Tuikale ba kumpala mu dijikija bilumbu bidi mua kujuka munkatshi muetu. (Lomo 14:19) Mu mushindu eu, tudi tuenza bua tshisumbu tshietu tshikale mu ditalala ne mu buobumue.—Yesh. 60:18.
23. Bu mutudi batendeledi ba Yehowa, mmalu kayi mimpe atudi nawu lelu?
23 Pavua Tshibumba tshia Nsentedi tshia ngondo wa 11 wa 1895 tshimanyishe bua musangu wa kumpala bua mushindu uvuabu balongolole malu bua bakulu, bana betu ba balume bavua balombola midimu bakaleja kabidi dijinga dikole divuabu nadi. Ndijinga kayi adi? Bavua bajinga bua ne: bualu bupiabupia buvuabu balongolole ebu buambuluishe bantu ba Nzambi bua “bikale mu buobumue mu ditabuja,” bakasambila bua bualu ebu. Patudi tutangila malu adi menzeke mu makumi a bidimu mashale aa, tudi ne dianyisha bua kumona ne: malu adi Yehowa muakaje ku kakese ku kakese ku diambuluisha dia Mukalenge wetu bua bidi bitangila mudimu wa ditangila mmakoleshe buobumue buetu bua ntendelelu. (Mus. 99:4) Nunku, lelu bantu ba Yehowa ba pa buloba bujima badi basanka bua mutudi tuenda “mu lungenyi lua muomumue,” tulonda “mu makasa amue amue” ne tuenzela “Nzambi wa ditalala” mudimu ‘diapa dionso muinshi mua bujitu.’—2 Kol. 12:18; bala Sefanya 3:9.
^ tshik. 11 Bakapatula bipeta bia malu avuabu bakonkonone aa mu mukanda wa Auxiliaire pour une meilleure intelligence de la Bible.
^ tshik. 21 Tangila tshiena-bualu tshia ne: “Bakulu bena Kristo ‘mbenzejanganyi netu ba mudimu bua disanka dietu,’” mu Tshibumba tshia Nsentedi tshia dia 15/1/2013, dibeji dia 27-31.


text:
MABEJI A TSHISANGILU TSHIA NSOMBELU NE MUDIMU WETU WA BUENA KRISTO Ngondo wa 1 2017
Bia kuamba
Bia kuamba bua kufila tshibejibeji tshia Tshibumba tshia Nsentedi ne kulongesha bulelela budi butangila tshimanyinu tshia matuku a ku nshikidilu. Enza mudimu ne bilejilu ebi bua kukeba tshiebe tshia kuamba.
BIUMA BIA MU DÎYI DIA NZAMBI
Yehowa utu ulama bantu bende
Anu bu muakididianganyi udi ne muoyo wa kupa, Yehowa utu utupesha biakudia bia mu nyuma bia bungi.
BIUMA BIA MU DÎYI DIA NZAMBI
“Mukalenge neakokeshe bua buakane”
Mukalenge Yezu mmuteke bakulu bua kutabalela tshisumbu tshia mikoko. Badi bapetesha tshisumbu tshia mikoko disulakana padibu bayipesha buludiki bua mu nyuma ne bayikolesha.
BIUMA BIA MU DÎYI DIA NZAMBI
Nzambi wakafuta Hezikiya bua ditabuja diende
Bena Ashû basaka bena Yuda bua kudifilabu pamutu pa kuluabu kubela mvita, kadi Yehowa udi utuma muanjelu wende bua kusungila Yelushalema.
TUIKALAYI NE NSOMBELU WA BUENA KRISTO
“Yehowa, ndi mukueyemene”
Kueyemena Yehowa mu bikondo bimpe ne bibi kudi ne mushinga wa bungi kutudi. Hezikiya uvua muleje ne: uvua mueyemene Nzambi mushindu kayi?
BIUMA BIA MU DÎYI DIA NZAMBI
Yehowa udi upesha badi batshioke bukole
Mushindu mupepele udi mukanku ubuka kabiyi bimulomba makanda eu udi uleja bimpe mutudi tukumbana bua kutungunuka ne kutendelela Yehowa ku diambuluisha dia bukole budiye utupesha.
TUIKALAYI NE NSOMBELU WA BUENA KRISTO
Vuluka bua kusambidila bena Kristo badibu bakengesha
Mmunyi mutudi mua kusambila bua kuambuluisha bana betu badibu bakengesha?
BIUMA BIA MU DÎYI DIA NZAMBI
Yehowa udi Nzambi wa milayi ya buprofete ya bushuwa
Yehowa Nzambi wakamanyisha malu avua ne bua kufikila Babilona bidimu bitue ku 200 kumpala, ku butuangaji bua Yeshaya.


text:
Uvua mumanye anyi?
Bua tshinyi Jozefe uvua mudikungule muedi kumpala kua kuya kudi Palô?
Bilondeshele muyuki udi mu Genese, Palô wakatuma dîyi bua balue ne Jozefe muena Ebelu uvua mu buloko pa lukasa bua amujinguluile bilota biende. Tshikondo atshi Jozefe ukavua muenze ndambu wa bidimu mu buloko. Nansha muvua Palô mumubikidishe lukasa lukasa, Jozefe wakanji kudikungula muedi. (Genese 39:20-23; 41:1, 14) Difunda dia bualu ebu nansha mudibu bumueneka kabuyi ne mushinga wa bungi, didi dileja Jozefe uvua mumanye bimpe bibidilu bia bena Ejipitu.
Bisamba bia bungi bia kale bivua ne tshibidilu tshia kulekela muedi ukola, nansha tshia bena Ebelu. Kadi, tshibejibeji kampanda tshidi tshiamba ne: “Bena Ejipitu ba kale ke tshisamba tshimue tshivua tshibenga muedi.”—McClintock and Strong’s Cyclopedia of Biblical, Theological, and Ecclesiastical Literature.
Bantu bavua bakungula anu miedi nkayayi anyi? Tshibejibeji tshikuabu tshidi tshileja ne: bilele bia bena Ejipitu bivua bilomba bua muntu kudilongolola kumpala kua kuya kudi Palô anu mutuye wenza kumpala kua kubuela mu ntempelo. Pa nanku, Jozefe uvua ne bua kuikala mudikungule nsuki yonso ya ku mutu ne ya pambidi.—Biblical Archaeology Review.
Mukanda wa Bienzedi udi wamba ne: tatuende wa Timote uvua muena Greke. Bidiku biumvuija ne: uvua mufumine mu ditunga dia Grèce anyi?
Kabiena anu mua kuikala nanku to. Mu mikanda ivua mupostolo Paulo mufunde ku bukole bua nyuma muimpe uvua imue misangu uleja dishilangana pankatshi pa bena Yuda ne bena Greke, utela bena Greke bua kuleja bantu bakuabu bonso bavua kabayi bena Yuda. (Lomo 1:16; 10:12) Diakula dia tshiena Greke ne bilele biabu mu miaba ivua Paulo uyishila ke bumue bualu buvua bumusake bua kuenza nanku.
Mbanganyi bavuabu bangata bu bena Greke ku kale? Mu bidimu bia 300 kumpala kua Yezu, Isocrate ngamba-malu wa ku Athènes wakamba ne lutambishi luonso bua muvua bilele bia bena Greke bitangalake pa buloba bujima. Wakakula bua tshipeta tshia bualu ebu ne: “bakadi babikila bantu batuvua tuetu balongeshe ne: bena Greke pamutu pa kubikilabu bana ba mu Grèce nanku.” Nunku, tudi mua kuamba ne: tatuende wa Timote uvua kayi muena Yuda ne bantu bakuabu bavua Paulo ubikila ne: bena Greke bavua mua kuikala bena Greke bilondeshile bilele, kadi kabayi bana balela ba mu Grèce to.—Bienzedi 16:1.


text:
KIPINDI 1
Le Tutejanga Leza Namani?
Leza wisambanga netu kupityila ku Bible. 2 Temote 3:16
Leza wa bine wāludikile bantu basoneke milangwe yandi mu dibuku dimo dijila. Dino dibuku i Bible. Mudi myanda ya kamweno ikusakila Leza uyuke.
Leza uyukile byonso bitufwaninwe, kadi ye Nsulo ya tunangu tonso. Shi umuteje, usa kwikala wa ñeni bya binebine.
Leza usakanga muntu yense pano pa ntanda atange Bible. Pano Bible udi mu ndimi mivule.
Shi usaka kuteja Leza, ufwaninwe kutanga Bible ne kumwivwanija.
Konsokonso bantu batejanga. Mateo 28:19
Batumoni ba Yehova bakakukwasha wivwanije Bible.
Bafundijanga bubinebine butala padi Leza pano pa ntanda ponso.
Kukafutapo kantu nansha kamo pangala pa buno bufundiji. Kadi ukokeja kwifunda myanda itala padi Leza ku Njibo ya Bulopwe ya Batumoni ba Yehova mu kyenu kibundi.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
15 Elifaza+ muena Temana wakandamuna ne:
2 “Muena meji neandamune ne ngenyi ya patupu anyi?Peshi neuwuje difu diende ne lupepele lua ku est anyi?
3 Kubela anu ne mêyi tshianana kakuena ne diambuluisha to,Ne kuakula nkayaku kakuena ne dikuatshisha to.
4 Bualu wewe udi utekesha ditshina dia Nzambi,Ne udi ukepesha diditatshisha dionso bua Nzambi.
5 Bualu tshilema tshiebe tshidi tshikuambila biudi wamba,Ne udi usungula ngakuilu wa budimu.
6 Mukana muebe muine mudi mukupisha, ki mmeme to;Mishiku yebe mine idi ikutuisha.+
7 Wewe ke muntu wa kumpala wakaledibua anyi?Peshi diledibua diebe diakadianjidila dia mikuna anyi?
8 Utu uteleja muyuki wa mu musokoko wa Nzambi anyi?Peshi anu wewe nkayebe ke udi ne meji anyi?
9 Ntshinyi tshiudi mumanye tshitudi tuetu katuyi bamanye?+
Ntshinyi tshiudi mujingulule tshitudi tuetu katuyi bajingulule?
10 Bena nsuki mitoke ne banunu badi bonso munkatshi muetu,+Bantu bakulumpe bikole kupita ne tatuebe.
11 Busambi bua kudi Nzambi ki mbukukumbane anyi?Peshi mêyi adibu bakuambile ne bulenga ki mmakukumbane anyi?
12 Bua tshinyi muoyo webe udi uya nebe kule?Bua tshinyi mêsu ebe adi atema ne tshiji?
13 Bualu udi ufiikila Nzambi munda,Ulekela mêyi a mushindu au apatuka mukana muebe.
14 Muntu ufuafua eu nnganyi bua yeye kuikala mukezuke,Peshi yonso udibu balele kudi mukaji bua kuikalaye muakane?+
15 Tangila! Yeye kena weyemena bansantu bende,Nansha diulu dine kadiena dikezuke ku mêsu kuende to.+
16 Nebikale mushindu kayi padi muntu muikale mubipe ne munyanguke,+Muntu udi unua malu mabi anu bu mâyi!
17 Nenkumanyishe; nteleja!
Nenkulondele tshindi mumone,
18 Tshidi bena meji balonde tshia kudi batatuabu,+Malu adibu kabayi basokoke.
19 Bobu nkayabu mbavuabu bapeshe buloba,Ne muenyi kakapita munkatshi muabu.
20 Muntu mubi udi utata ne dikenga matuku ende onso,Mu bidimu bionso bidibu bakosele mfumu wa tshikisu.
21 Mêyi adi enza buôwa bukole adi umvuika mu matshi ende;+Mu tshikondo tshia ditalala, benzavi badi bamubunda.
22 Kena witaba ne: neapanduke ku mîdima to;+Yeye mmulama bua muele wa mvita.
23 Yeye udi utambakana eku ne eku ukeba tshiakudia, tshidi penyi?
Mmumanye bimpe ne: dituku dia mîdima dikadi pabuipi.
24 Dikenga ne kanyinganyinga bidi bitungunuka ne kumukuatshisha buôwa bukole;Bidi bimupita bukole bu mukalenge mudilongolole bua kuelangana mvita.
25 Bualu yeye udi ujudila Nzambi tshianza tshiendeNe ukeba bua kueleshangana mpata ne Wa Bukole Buonso;
26 Udi uya lubilu kudiye ne mutu mukole bua kumuluisha,Muikale ne ngabu wende mukole wa mupimbu;
27 Mpala wende mmubuikila kudi mafuta,Ne tshifuka tshiende tshidi tshinyenya mafuta;
28 Mmusombele mu bimenga bialuabu kubutula,Mu nzubu yikala muntu kayi mua kusombela,Yikala mua kulua mishiki ya mabue.
29 Kakulua mubanji to, ne biuma biende kabiakuvulangana to,Nansha bintu biende kabiakutangalaka mu buloba.
30 Kakupanduka ku mîdima to;Ludimi lua kapia nelumishe lutonga luende,Ne yeye neafue ku mupuya wa mukana mua Nzambi.+
31 Kapambuki bua kueyemena tshintu tshidi katshiyi ne mushinga to,Bualu tshidiye upetaku katshiakuikala ne mushinga;
32 Nebienzeke kumpala kua dituku diende,Ne matamba ende kaakutumpuka nansha.+
33 Neikale bu muonji wa tumuma tua mvinyo udi umatshisha tumuma tuawu tutshidi tubishi,Ne bu mutshi wa olive udi ukulula bilongo biawu.
34 Bualu tshisumbu tshia badi babenga Nzambi ntshiatuke+Ne kapia nekoshe ntenta ya mbuejilu.
35 Badi bimita tshimvundu, balela malu adi mabi,Ne mafu abu adi alela dishima.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yobo 15
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
“Mudimu eu udi munene”
DÎBA divua dikumbane dia kuenza tshisangilu tshia mushinga mukole mu Yelushalema. Mukalenge Davidi wakabikila banene, tupita ne bena bukitu bende bonso. Bavua ne disanka dia kuteleja dimanyisha dia pa buadi. Yehowa uvua mupeshe Solomo muana wa Davidi mudimu wa kuibaka muaba wa pa buawu wa kutendelela Nzambi mulelela. Nzambi uvua mupeshe mukalenge wa kale wa Isalele plan wa mua kuibaka muaba eu ne yeye kumupesha Solomo. Davidi kuambaye ne: “Mudimu eu udi munene; bualu bua mbalasa eu kena wa muntu, udi wa Yehowa Nzambi.”—1 Kul. 28:1, 2, 6, 11, 12; 29:1.
Pashishe, Davidi wakebeja ne: ‘Mbanganyi badi badifila lelu bua kulua ne dipa mu tshianza bua kupesha Yehowa?’ (1 Kul. 29:5, NWT) Bu wewe muikalapu, uvua mua kuenza tshinyi? Uvuaku mua kufila bintu bua kuambuluisha bua mudimu eu munene anyi? Bena Isalele bakaditua mu difila dia bintu. Bushuwa, ‘bakasanka bualu bua bobu bakadifidila bintu biabu; bualu bua bakafila bintu biabu ne mitshima mitoke kudi Yehowa.’—1 Kul. 29:9.
Bidimu nkama ya bungi pashishe, Yehowa wakenza tshintu kampanda tshinene tshipite ntempelo. Wakajadika ntempelo munene wa mu nyuma, mbuena kuamba ne: ndongoluelu udiye muenze bua bantu kusemena kudiye bua kumutendelela ku diambuluisha dia mulambu wa Yezu. (Eb. 9:11, 12) Mmunyi mudi Yehowa wambuluisha bantu bua kulengejanganabu nende lelu? Nku diambuluisha dia mudimu wetu wa kuvuija bantu bayidi. (Mat. 28:19, 20) Ku diambuluisha dia mudimu eu, tshidimu tshionso tudi tulonga Bible ne bantu miliyo ya bungi, bantu binunu bia bungi badi batambula ne tudi tuenza bisumbu bipiabipia nkama ya bungi.
Ke bualu kayi didiunda edi didi dilomba bua kupatula mikanda ya malu a mu Bible ya bungi, kuibaka Nzubu ya Bukalenge ne kuyilama bimpe, ne kusumba miaba ya kuenzela mpuilu ne mpungilu. Kuenaku witaba ne: mudimu wetu wa kuyisha lumu luimpe mmudimu munene udi ne difutu anyi?—Mat. 24:14.
Bu mudi bantu ba Nzambi banange Nzambi ne bantu nabu ne bu mudi mudimu wa kuyisha Bukalenge muikale wa kuenza ne mitalu, bidi bibasaka bua ‘kulua ne dipa mu tshianza bua kupesha Yehowa’ pa kufila mapa a budisuile. Bidi bienza disanka bua ‘kutumbisha Yehowa ne biuma’ bietu ne bua kumona mudibu benza mudimu ne biuma ebi bimpe ne meji bua kuenza mudimu munene wa katshia ne katshia.—Nsu. 3:9.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Yone
1:1-51
-
Dîyi diakalua mubidi (1-18)
-
Bumanyishi buakafila Yone Mubatiji (19-28)
-
Yezu, Muana wa mukoko wa Nzambi (29-34)
-
Bayidi ba kumpala ba Yezu (35-42)
-
Filipo ne Natanaele (43-51)
1 Ku tshibangidilu Dîyi divuaku,+ Dîyi divua ne Nzambi,+ ne Dîyi divua nzambi.+
2 Yeye eu uvua ne Nzambi ku tshibangidilu.
3 Bintu bionso biakafika ku dikalaku ku butuangaji buende,+ ne kakuena tshintu nansha tshimue tshivua tshifike ku dikalaku kabiyi ku butuangaji buende.
Tshidi tshifike ku dikalaku
4 ku butuangaji buende tshivua muoyo, ne muoyo au uvua butoke bua bantu.+
5 Nunku butoke budi butokesha mu mîdima,+ kadi mîdima kayena mibupite bukole.
6 Muntu mukuabu wakalua uvuabu batume bu muleji mpala wa Nzambi; dîna diende divua Yone.+
7 Muntu eu wakalua bu ntemu bua kufila bumanyishi bua bualu bua butoke,+ bua bantu ba mishindu yonso bitabuje ku butuangaji buende.
8 Yeye kavua butoke abu to,+ kadi uvua ne bua kumanyisha bua bualu bua butoke abu.
9 Butoke bulelela budi butokesha bantu ba mishindu yonso bukavua pa kulua pa buloba.+
10 Yeye uvua pa buloba,+ ne ba pa buloba bakafika ku dikalaku ku butuangaji buende,+ kadi ba pa buloba kabakamumanya to.
11 Wakalua kuabu, kadi bena kuabu kabakamuitaba to.
12 Kadi wakapesha bantu bonso bakamuakidila bukokeshi bua kulua bana ba Nzambi,+ bualu bavua baleja ditabuja mu dîna diende.+
13 Kabavua baledibue ku mashi anyi ku disua dia mubidi peshi ku disua dia muntu, kadi kudi Nzambi.+
14 Nunku Dîyi diakalua mubidi,+ diakasomba munkatshi muetu, tuakamona butumbi buende, butumbi bu bua muana mulela umuepele+ kudi tatu; uvua muwule tente ne dianyishibua dia Nzambi ne bulelela.
15 (Yone wakamanyisha bualu buende, eyowa, wakela lubila ne: “Yeye ke muntu umvua muakule bua bualu buende ne: ‘Yeye udi ulua panyima panyi mmupite kumpala kuanyi, bualu uvuaku kumpala kuanyi.’”)+
16 Bualu tuetu bonso tuvua bapetele ku tshiuwidi tshiende, mmumue ne: ngasa pa ngasa.
17 Bualu Mikenji yakafidibua ku butuangaji bua Mose,+ ngasa+ ne bulelela biakalua ku butuangaji bua Yezu Kristo.+
18 Kakuena muntu ukadi mumone Nzambi musangu nansha umue;+ anu nzambi mulela umuepele+ udi ku luseke lua Tatu+ ke udi mumvuije tshidiye.+
19 Ebu mbumanyishi buvua Yone mufile pavua bena Yuda bamutumine bakuidi ne bena Lewi bafumine ku Yelushalema bua kumukonka ne: “Wewe udi nganyi?”+
20 Wakitaba, kakavila to, wakamba ne: “Meme tshiena Kristo to.”
21 Bakamukonka ne: “Kadi udi nganyi? Udi Eliya anyi?”+ Wakandamuna ne: “Tshiena yeye to.” “Udi Muprofete anyi?”+ Wakandamuna ne: “Tòo!”
22 Nunku bakamuambila ne: “Wewe udi nganyi? Tuambila bua tumone mua kuandamuna badi batutume. Udi wamba tshinyi bua bualu buebe?”
23 Wakamba ne: “Ndi dîyi dia muntu udi wela lubila mu tshipela ne: ‘Lulamijayi njila wa Yehowa,’+ anu bu muvua muprofete Yeshaya muambe.”+
24 Bantu bavuabu batume abu bavua bafume kudi Bafalese.
25 Nunku bakamuebeja, bamba ne: “Kadi wewe kuyi Kristo anyi Eliya peshi Muprofete, udi ubatizangana bua tshinyi?”
26 Yone wakabandamuna ne: “Meme ndi mbatizangana mu mâyi. Muntu mmuimane munkatshi muenu unudi kanuyi bamanye,
27 yeye udi ulua panyima panyi, tshiena mukumbane bua kusulula nshinga ya sandala wende.”+
28 Malu aa akenzekela mu Betania dishiya dia Yadene, muaba uvua Yone ubatizangana.+
29 Dituku diakalonda, wakamona Yezu ulua kudiye, wakamba ne: “Monayi, Muana wa mukoko+ wa Nzambi udi umbusha mpekatu+ wa ba pa buloba!+
30 Yeye ke umvua muambe bua bualu buende ne: ‘Panyima panyi padi palua muntu udi mupite kumpala kuanyi, bualu uvuaku kumpala kuanyi.’+
31 Nansha meme tshivua mumumanye to, kadi bualu bumvua muluile mbatizangana mu mâyi buvua bua ne: amone mua kumueneshibua patoke kudi Isalele.”+
32 Yone wakamanyisha kabidi, wamba ne: “Mvua mumone nyuma upueka mu diulu bu nyunyi wa nkutshi, kushalaye pa mutu pende.+
33 Nansha meme tshivua mumumanye to, kadi Eu muine uvua muntume bua kubatizangana mu mâyi wakangambila ne: ‘Muntu uudi umona nyuma umupuekela, ushala pa mutu pende,+ yeye au ke udi ubatizangana mu nyuma muimpe.’+
34 Ndi mumone bualu ebu, ne ndi mumanyishe ne: yeye eu udi Muana wa Nzambi.”+
35 Dituku diakalonda kabidi, Yone uvua muimane ne babidi ba ku bayidi bende,
36 pavuaye mutangile Yezu upita, wakamba ne: “Tangilayi, Muana wa mukoko+ wa Nzambi!”
37 Pavua bayidi babidi abu bamumvue wamba bualu ebu, bakalonda Yezu.
38 Pashishe Yezu wakakudimuka, kubamonaye bamulonda, wakabakonka ne: “Nudi nukeba tshinyi?” Bakamuambila ne: “Labi (padibu bakudimuna muaku eu udi umvuija ne: “Mulongeshi”), udi musombele penyi?”
39 Wakabambila ne: “Luayi, nenumone.” Nunku bakaya, kumonabu muaba uvuaye usombela, kusombabu nende dituku adi; bikavua bu pa dîba dia dikumi.
40 Andele,+ muanabu ne Simona Petelo, uvua umue wa ku bayidi babidi bavua bumvue tshivua Yone muambe ne balonde Yezu.
41 Kumpala, wakapeta muanabu Simona, kumuambilaye ne: “Tudi bapete Masiya”+ (padibu bakudimuna muaku eu udi umvuija ne: “Kristo”),
42 wakaya nende kudi Yezu. Pakamutangila Yezu, wakamba ne: “Wewe udi Simona,+ muana wa Yone; nebakubikile ne: Kefa” (dîna didibu bakudimuna ne: “Petelo”).+
43 Dituku diakalonda, uvua musue kuya ku Galela. Nunku Yezu wakapetangana ne Filipo,+ kumuambilaye ne: “Ndonda.”
44 Kadi Filipo uvua wa ku Betesaida, wa mu tshimenga tshia ba Andele ne Petelo.
45 Filipo wakapeta Natanaele,+ kumuambilaye ne: “Tudi bapete muntu uvua Mose mufunde mu Mikenji ne Baprofete bafunde: Yezu wa ku Nazaleta, muana wa Jozefe.”+
46 Kadi Natanaele wakamuambila ne: “Tshintu tshimpe tshidiku mua kupatukila mu Nazaleta anyi?” Filipo wakamuambila ne: “Luaku umone.”
47 Yezu wakamona Natanaele ulua kudiye, kuambaye bua bualu buende ne: “Monayi, yeye udi bulelela muena Isalele udi kayi ne dishima munda muende.”+
48 Natanaele wakamukonka ne: “Udi mummanye munyi?” Yezu wakamuandamuna ne: “Kumpala kua Filipo kukubikila, pauvua muinshi mua mutshi wa mfigi, mvua mukumone.”
49 Natanaele wakamuambila ne: “Labi, udi Muana wa Nzambi, udi Mukalenge wa Isalele.”+
50 Yezu wakamuambila ne: “Udi witabuja bualu ndi mukuambile ne: Mvua mukumone muinshi mua mutshi wa mfigi anyi? Neumone malu manene kupita aa.”
51 Pashishe yeye wakamuambila ne: “Bulelela, bulelela, ndi nnuambila ne: nenumone diulu dibululuke ne banjelu ba Nzambi babanda bapueka kudi Muana wa muntu.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yone 1
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 7 Mpindieu, diakamue pavua Solomo mujikije kusambila,+ kapia kakapueka kafuma mu diulu,+ kuoshaku mulambu wa kuosha ne milambu mikuabu, ne butumbi bua Yehowa buakuwula mu nzubu.+2 Bakuidi bakapangila bua kubuela mu nzubu wa Yehowa, bualu butumbi bua Yehowa buvua buwule mu nzubu wa Yehowa.+3 Tshisamba tshijima tshia Isalele tshivua tshitangila pavua kapia kapueka ne pavua butumbi bua Yehowa pa nzubu, ne bakinama batangije mpala panshi pavua palamika mabue, kutuabu mpala panshi ne kuelabu Yehowa tuasakidila, “bualu yeye udi muimpe; dinanga diende dia lulamatu didi dishalaku kashidi.”4 Nunku mukalenge ne tshisamba tshijima bakalambula milambu kumpala kua Yehowa.+5 Mukalenge Solomo wakalambula mulambu wa ngombe binunu 22 ne mikoko binunu 120. Nunku mukalenge ne tshisamba tshijima bakabanjija nzubu wa Nzambi mulelela.+6 Bakuidi bavua bimane miaba yabu ya mudimu, anu bu bena Lewi bavua ne biombelu bia kuimbila nabi Yehowa misambu.+ (Mukalenge Davidi uvua muenze biombelu ebi bua kuela nabi Yehowa tuasakidila, “bualu dinanga diende dia lulamatu didi dishalaku kashidi,” pavua Davidi utumbisha nabu* Nzambi.) Bakuidi bavua bela mpungi bikole+ kumpala kuabu, pavua eku bena Isalele bonso bimane.7 Pashishe Solomo wakajidila muaba wa munkatshi mua lubanza luvua kumpala kua nzubu wa Yehowa, bualu muaba au ke uvuaye ne bua kulambuila milambu ya kuosha+ ne bitupa bia mafuta a milambu ya diumvuangana, bualu tshioshelu tshia tshiamu tshia mitaku+ tshivua Solomo muenze katshivua mua kuambula milambu ya kuosha, milambu ya ntete,+ ne bitupa bia mafuta+ to.8 Tshikondo atshi Solomo wakenza tshibilu matuku muanda mutekete+ pamue ne Isalele mujima, tshisumbu tshinene menemene tshia bantu bavua bumbukile ku Lebo-hamate* kupueka too ne ku Kasulu ka tshilonda nkoka* ka mu Ejipitu.+9 Kadi dituku dia muanda mukulu* bakenza masangisha a pa buawu,+ bualu bavua babanjije tshioshelu matuku muanda mutekete ne benze tshibilu matuku muanda mutekete.10 Pashishe dituku dia 23 dia ngondo wa muanda mutekete, wakapingaja bantu ku mabu benda basanka+ ne bumvua bimpe mu mioyo yabu bua malu mimpe avua Yehowa muenzele Davidi ne Solomo ne tshisamba tshiende tshia Isalele.+11 Nunku Solomo wakajikija nzubu wa Yehowa ne nzubu* wa mukalenge;+ ne bintu bionso bivua Solomo nabi ku muoyo bua kuenza bua nzubu wa Yehowa ne bua nzubu wende yeye muine, wakabienza bimpe menemene.+12 Pashishe Yehowa wakamuenekela Solomo+ butuku ne wakamuambila ne: “Ndi mumvue disambila diebe, ne ndi mudisunguile muaba eu bua wikale nzubu wa milambu.+13 Pandi nkanga diulu mvula kayi uloka, ne pandi ntumina mpasu dîyi bua kubutula buloba, ne meme mutume tshipupu munkatshi mua tshisamba tshianyi,14 bena mu tshisamba tshianyi tshidibu babikila ku dîna dianyi+ bobu badipuekeshe,+ basambile, bakebe mpala wanyi, ne balekele njila yabu mibi,+ dîba adi nenteleje kumbukila mu diulu, nembabuikidile mpekatu wabu ne nengondope buloba buabu.+15 Mpindieu mêsu anyi neikale matabale ne matshi anyi neikale ateleja disambila dienzela muaba eu.+16 Nunku ndi musungule nzubu eu ne mumujidile bua dîna dianyi dikalamu bua kashidi,+ ne mêsu anyi ne muoyo wanyi nebikalamu misangu yonso.+17 “Kadi wewe, biwenda kumpala kuanyi anu bu muvua tatuebe Davidi muende pa kuenza malu onso andi mukutumine dîyi bua kuenza, ne biwatumikila mêyi ne mikandu bianyi ne mêyi anyi a dilumbuluisha,+18 dîba adi nenjadike nkuasa wa bukalenge wa bukokeshi buebe,+ anu mumvua mudie tshipungidi ne tatuebe Davidi,+ ngamba ne: ‘Kakuakupangika muntu wa mu ndelanganyi yebe udi ukokesha Isalele to.’+19 Kadi wewe musesuke, mubenge mikenji yanyi mifunda ne mêyi anyi bindi muteke kumpala kuebe, ne wewe muye muenzele nzambi mikuabu mudimu ne muyinamine,+20 nenjomone Isalele mu buloba buanyi bundi mubapeshe,+ ne nengumbushe mêsu anyi ku nzubu undi mujidile bua dîna dianyi eu, nemmuvuije tshintu tshia kupetula* ne tshia kuseka munkatshi mua bisamba bionso.+21 Nunku nzubu eu nealue mishiki ya bibundu. Muntu yonso udi upitshila pabuipi nende neashale mutangile ukema+ ne neambe ne: ‘Bua tshinyi Yehowa uvua muenzele buloba ebu ne nzubu eu nunku?’+22 Dîba adi nebambe ne: ‘Mbienzeke nunku bualu bavua balekele Yehowa+ Nzambi wa bankambua babu uvua mubapatule mu buloba bua Ejipitu,+ ne bavua balamate nzambi mikuabu, bayinamine ne bayenzele mudimu.+ Ke bualu kayi uvua mubatumine dikenga dionso edi.’”+


text:
Vulukai Mukaja Lota
Kidyumu kyāletele Yesu kepadi kintu kya myaka 2 000, kikidi na mvubu mpata ne dyalelo. Tala ba Brayene ne Gloria mobefundila kukinga kisaka kyabo ku byaka byādyumwine Yesu.
Vulukai Mukaja Lota—Kipindi 1
I muswelo’ka walwile kisaka kimo kya bene Kidishitu ba dyalelo pa kulamata Leza ne kukimba bupeta?
Vulukai Mukaja Lota—Kipindi 2
Le i bika bibwanya kōna mumweno wetu wa ku mushipiditu ne kwitulengeja tuzoze ku mushipiditu ne kwikala na mwiendelejo mubi?
Vulukai Mukaja Lota—Kipindi 3
Yesu wāsekunwine mānga yabo mwanda wa tuboile’ko ñeni. Bintu byāfikīle mukaja Lota kebyādipo bya kumufikila. Kadi kebifwaninwepo netu kwitufikila.


text:
LUKONKO 2
Mmushindu kayi uudi mua kumanya Nzambi?
“Mukanda wa Mikenji eu kawumbuki mukana muebe to; udi ne bua kuwubala ne dîyi dia panshi panshi munya ne butuku, bua utumikile ne muoyo mujima malu onso adibu bafundamu; bualu dîba adi malu ebe neende bimpe, ne dîba adi newenze malu ne meji.”
“Bakatungunuka ne kubala mukanda ne dîyi dikole, babala Mikenji ya Nzambi mulelela, bayumvuija bimpe menemene ne bayijinguluila bantu; nunku bakambuluisha bantu bua kumvua malu avuabu babala.”
“Wa diakalenga mmuntu udi kayi wenda bilondeshile lungenyi lua bantu babi . . . , kadi disanka diende didi mu mikenji ya Yehowa, ne udi ubala mikenji Yende ne dîyi dia panshi panshi munya ne butuku. . . . Malu onso adiye wenza neende bimpe.”
“Filipo wakaya wenda unyema ku luseke lua ditempu, kumumvuaye ubala mukanda wa muprofete Yeshaya ne dîyi dikole, ke kumukonkaye ne: ‘Udi mumanye bushuwa bualu buudi ubala abu anyi?’ Wakamba ne: ‘Bulelela, mmunyi mundi mua kubumanya bikala muntu kayi mundudike?’”
“Bualu ngikadilu yende idi kayiyi imueneka idi imueneka bimpe katshia buloba buafukibua, bualu badi bayijinguluila ku bintu bidi bifukibue, nansha kabidi bukole buende bua tshiendelele ne Bunzambi buende; ke bualu kayi kabena ne tshia kudibingisha natshi nansha.”
“Elela malu aa meji; udifilaku ne muoyo webe mujima, bua bantu bonso bamone patoke muudi uya kumpala.”
“Tuelelanganayi kabidi meji bua kusakangana ku dinanga ne ku bienzedi bimpe, katuyi tulekela kudisangisha kuetu pamue.”
“Bikala umue wa kunudi mupangile meji, atungunuke ne kualomba kudi Nzambi, bualu yeye udi upesha bantu bonso ne tshianza tshilekelela, kayi ubatobolola, ne nebamupeshawu.”


text:
TSHITUPA 6
Mudimu wa ndekelu wa Yezu wa diyisha
“Mukalenge webe udi ulua kuudi.”—Matayi 21:5
MU TSHITUPA ETSHI
NSHAPITA WA 101
Yezu udi udia kua Simona mu Betania
Mariya, muanabu ne Lazalo udi wenza bualu kampanda budi bujula makokianganyi, kadi Yezu udi umuakuila.
NSHAPITA WA 102
Mukalenge udi ubuela mu Yelushalema mubande pa muana wa mpunda
Udi ukumbaja dîyi dia buprofete diamba kukadi bidimu nkama itanu.
NSHAPITA WA 103
Badi bakezula ntempelo tshiakabidi
Bapanyi ba bintu mu Yelushalema benda mishinga idi imueneka kayiyi mibi, kadi bua tshinyi Yezu udi ubabikila ne: mbanyengianganyi ba bintu?
NSHAPITA WA 104
Padi bena Yuda bumvua dîyi dia nzambi, nebalejaku ditabuja anyi?
Kudiku dishilangana pankatshi pa kuikala ne ditabuja kudi Yezu ne kuenza malu adi aleja ditabuja anyi?
NSHAPITA WA 105
Mutshi wa mfigi ne dilongesha dia ditabuja
Yezu udi ulongesha bayidi bende bua bukole bua ditabuja ne umvuija kabingila kavua kasake Nzambi bua kubenga tshisamba tshia Isalele.
NSHAPITA WA 106
Bilejilu bibidi bia madimi a tumuma tua mvinyo
Peta diumvuija dia tshilejilu tshia muntu uvua mulombe bana bende babidi bua kuenza mudimu mu budimi buende bua tumuma tua mvinyo ne tshia muntu uvua mushile babidime babidi budimi buende bua tumuma tua mvinyo.
NSHAPITA WA 107
Mukalenge udi ubikila bantu mu tshibilu tshia dibaka
Tshilejilu tshia Yezu tshidi bushuwa dîyi dia buprofete.
NSHAPITA WA 108
Yezu udi wepuka bua kabamukuatshi ku mêyi to
Wakapuwisha bafalese kumpala, pashishe Basadoke, ne ndekelu wa bionso baluishi bende bavua badisange.
NSHAPITA WA 109
Yezu udi wela baluishi bende ba malu a ntendelelu patoke
Bua tshinyi Yezu kavua muanyishe dienza malu a ntendelelu mu mushindu mubi?
NSHAPITA WA 110
Dituku dia ndekelu dia Yezu ku ntempelo
Yezu udi ukuata mudimu ne tshilejilu tshia mukaji mukamba bua kufila dilongesha dia mushinga.
NSHAPITA WA 111
Bapostolo badi balomba tshimanyinu
Mêyi ende a buprofete akadianjila kukumbana mu bidimu lukama bia kumpala. Avuaku kabidi mua kukumbana mu mushindu mualabale pashishe anyi?
NSHAPITA WA 112
Dilongesha dia kushala batabale—nsongakaji itshivua tumama
Yezu uvuaku mulongeshe ne: bamue bayidi bende bavua batshimbakane ne bakuabu badimuke anyi?
NSHAPITA WA 113
Dilongesha dia kuikala ne tshisumi—ntalanta
Lusumuinu lua Yezu ludi lumvuija mêyi ende a ne: “Muntu yonso udi ne tshintu, nebamupeshe bikuabu.”
NSHAPITA WA 114
Kristo mu bukokeshi, ulumbuluisha mikoko ne mbuji
Ku diambuluisha dia tshilejilu tshidi tshikoka ntema, Yezu udi umvuija muaba wikala dilumbuluisha dia kashidi mua kuimanyina.
NSHAPITA WA 115
Pasaka wa Yezu wa ndekelu ukadi pabuipi
Bua tshinyi bivua bikumbane bua bamfumu ba bitendelelu kupeshabu Yudasa bitupa bia arjan 30 bua kutungila Yezu?
NSHAPITA WA 116
Yezu udi ulongesha budipuekeshi mu Pasaka wende wa ndekelu
Udi ukemesha bapostolo bende bua mudiye muenze mudimu wa mupika
NSHAPITA WA 117
Didia dia Mukalenge
Yezu ubanjija tshivulukilu tshidi bayidi bende ne bua kuenza tshidimu tshionso mu dituku dia 14 ngondo wa Nisana.
NSHAPITA WA 118
Makokianganyi bua udi munene kupita bakuabu
Bapostolo bakavua bapue muoyo dilongesha divua Yezu ufuma ku dibapesha dilolo dimue dimue adi.
NSHAPITA WA 119
Yezu udi njila ne bulelela ne muoyo
Yezu udi ulongesha bulelela bua mushinga mukole bua mushindu wa kudia bulunda ne Nzambi.
NSHAPITA WA 120
Dikala matamba adi akuama mamuma pamue ne dikala balunda ba Yezu
Mmu mushindu kayi udi bayidi ba Yezu “bakuama mamuma”?
NSHAPITA WA 121
“Koleshayi muoyo! ndi mutshimune ba pa buloba”
Mmunyi muvua Yezu mutshimune ba pa buloba pabi ba pa buloba bamushipe?
NSHAPITA WA 122
Disambila dia Yezu dia ndekelu mu nzubu wa kuulu
Wakaleja patoke ne: uvua mukumbaje bualu bua mushinga mukole menemene kupita kupesha bantu lupandu.
NSHAPITA WA 123
Yezu usambila padiye ne kanyinganyinga kakole
Bua tshinyi Yezu uvua musambile Nzambi bua ‘amumbushile dikopo edi’? Uvuaku mutshine mudimu wende wa kufua bu mulambu anyi?
NSHAPITA WA 124
Badi balambula Kristo kudi baluishi ne bamukuata
Yudasa uvua mua kupeta Yezu nansha muvuabu butuku.
NSHAPITA WA 125
Badi baya ne Yezu kudi Ana ne pashishe kudi Kayifa
Mushindu uvuabu balumbuluishe Yezu uvua mubi menemene.
NSHAPITA WA 126
Badi bavila Yezu kua Kayifa
Mmunyi muvua Petelo uvua muntu wa ditabuja ne uvua mulamate Nzambi muele Yezu nyima ne lukasa luonso?
NSHAPITA WA 127
Balumbuluisha Yezu, pashishe baya nende kudi Pilato
Bamfumu ba bitendelelu bena Yuda bakaleja tshivua munda muabu bulelela.
NSHAPITA WA 128
Pilato ne Helode badi basangana Yezu kayi ne bualu
Bua tshinyi Pilato wakatuma Yezu kudi Helode bua bamulumbuluishe? Bua tshinyi Pilato kavua ne bukenji bua kulumbuluisha Yezu?
NSHAPITA WA 129
Pilato wakamba ne: “Tangilayi! ke muntu eu!”
Nansha Pilato wakadimuena ngikadilu mimpe ivua Yezu muleje.
NSHAPITA WA 130
Badi bafila Yezu ne baya nende bua kumushipa
Bua tshinyi Yezu wakambila bakaji bavua ne kanyinganyinga kakole bua badile bua bana babu pamutu pa kudila bua bualu buende yeye?
NSHAPITA WA 131
Mukalenge udi kayi ne bualu udi ukenga ku mutshi
Yezu udi ulaya umue wa ku bantu bavuabu bakosele tshibawu uvuabu bashipele pamue nende bualua kukumbana pashishe.
NSHAPITA WA 132
“Bulelela, muntu eu uvua muana wa Nzambi”
Tshishima tshia mîdima yenzeka mu munya, dikanka dia buloba, ne dipanduluka dia tshilamba tshia kukosolola natshi tshia ku ntempelo bivua bileja bualu bumue.
NSHAPITA WA 133
Badi balongolola mubidi wa Yezu ne bawujiika
Bua tshinyi badi benza malu ne lukasa bua kujiika Yezu kumpala kua dîba kubueladi?
NSHAPITA WA 134
Mu lukita mmutupu bualu Yezu ukadi ne muoyo!
Bobu bamane kubisha Yezu, wakamuenekela muyidi kampanda mukaji pamutu pa bapostolo bende.
NSHAPITA WA 135
Yezu udibu babishe ku lufu udi umuenekela bantu ba bungi
Mmunyi muvua Yezu mujadikile bayidi bende ne: ukavua mubishibue ku lufu?
NSHAPITA WA 136
Ku muelelu kua Mbuu wa Galela
Badi bavuluija Petelo misangu isatu mushindu udiye mua kuleja mudiye munange Yezu.
NSHAPITA WA 137
Bantu nkama bakamumona kumpala kua Pentekoste
Panyima pa dibishibua dia Yezu ku lufu ne kumpala kua kuyaye mu diulu, wakaleja bayidi bende misangu ne misangu tshivuabu ne bua kupeta ne mushindu uvuabu ne bua kuenza natshi mudimu.
NSHAPITA WA 138
Kristo ku tshianza tshia balume tshia Nzambi
Ntshinyi tshivua Yezu ne bua kuenza pavuaye muindile tshikondo tshia kuangata malu mu bianza bua kuluisha bena lukuna bende?
NSHAPITA WA 139
Yezu ulualua ne Mparadizu, ujikija ne mudimu wende
Utshidi ne bia bungi bia kuenza kumpala kua kupesha Nzambi ne Tatuende Bukalenge.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Luka
17:1-37
-
Dilenduka, difuilangana luse, ne ditabuja (1-6)
-
Bapika ba tshianana (7-10)
-
Bena nsudi dikumi badi bondopibua (11-19)
-
Dilua dia Bukalenge bua Nzambi (20-37)
17 Pashishe wakambila bayidi bende ne: “Malu adi alenduishangana kaakupanga kulua to. Nansha nanku, diakabi didi kudi muntu udiwu aluila kudiye!
2 Bivua mua kuikala bimpe menemene buende yeye bu bobu bamuele dibue dia mpelu mu nshingu, bamuimanshe mu mbuu pamutu pa yeye kulenduisha umue wa ku bana bakese aba.+
3 Dimukayi. Muanenu yeye muenze mpekatu, umutandishe,+ yeye munyingalale bua mpekatu wende, umufuile luse.+
4 Nansha yeye mukuenzele mpekatu misangu muanda mutekete ku dituku ne mupingane kuudi misangu muanda mutekete, wamba ne: ‘Ndi munyingalale bua mpekatu wanyi,’ udi ne bua kumufuila luse.”+
5 Nunku bapostolo bakambila Mukalenge ne: “Tupesha ditabuja dia bungi.”+
6 Pashishe Mukalenge wakamba ne: “Bu nuenu ne ditabuja bunene bua lutete lua mutâda, nuvua mua kuambila mutshi wa tumpulumanje eu ne: ‘Juka ne ukunyibue mu mbuu emu!’ wowu uvua mua kunutumikila.+
7 “Nnganyi wa kunudi udi ne mupika wende udima anyi ulama mikoko, udi mua kumuambila padiye ufuma ku budimi ne: ‘Luaku apa mpindieu, udie ku mêsa’?
8 Kadi, kakumuambila ne: ‘Ndongoluela tshintu tshia meme kudia dilolo, vuala kalamba ka mudimu, unkuatshile mudimu too ne pandi njikija kudia ne kunua, pashishe udi pebe mua kudia ne kunua’ anyi?
9 Kakuikala ne dianyisha kudi mupika eu bua muvuaye muenze tshivuabu bamuambile bua kuenza to, ki mmuomu anyi?
10 Bia muomumue, panudi nuenza malu onso avuabu banuambile bua kuenza, nuambe ne: ‘Tudi bapika ba tshianana. Tshitudi benze ke tshituvua ne bua kuenza.’”+
11 Pavuaye uya ku Yelushalema, uvua upitshila pankatshi pa Samalea ne Galela.
12 Pavuaye ubuela mu musoko mukuabu, bantu dikumi bavua ne nsudi bakasambakena nende, kadi bakimanyina pa bule.+
13 Bakabandisha mêyi abu, bamba ne: “Yezu, Mulongeshi, tumvuilaku luse!”
14 Pakabamonaye, wakabambila ne: “Ndayi, nudileje kudi bakuidi.”+ Pashishe, pavuabu benda baya, bakalengejibua.+
15 Umue wa kudibu, pakamonaye ne: uvua mondopibue, wakapingana utumbisha Nzambi ne dîyi dikole.
16 Wakatua mpala wende panshi ku makasa a Yezu, umuela tuasakidila. Pende uvua muena Samalea.+
17 Yezu wakamba ne: “Bantu bonso dikumi bavua balengejibue, ki mmuomu anyi? Kadi bakuabu tshitema badi penyi?
18 Kakuvua muntu mukuabu mupingane bua kutumbisha Nzambi anu muntu wa tshisamba tshikuabu eu anyi?”
19 Pashishe wakamuambila ne: “Juka, ndaku; ditabuja diebe ndikuondope.”+
20 Pavua Bafalese bamuebeja dîba divua Bukalenge bua Nzambi bulua,+ wakabandamuna ne: “Bukalenge bua Nzambi kabuena bulua bantu babumone to;
21 anyi bantu kabakuamba ne: ‘Tangilayi apa!’ peshi ne: ‘Kuaka!’ to. Bualu monayi! Bukalenge bua Nzambi budi munkatshi muenu.”+
22 Pashishe wakambila bayidi bende ne: “Matuku nealue anuajinga bua kumona dituku dimue dia ku matuku a Muana wa muntu, kadi kanuakudimona to.
23 Bantu nebanuambile ne: ‘Tangilayi kuaka!’ peshi ne: ‘Tangilayi apa!’ Kanupatuki anyi kanubalondi nansha.+
24 Bualu anu bu mutu mupenyi wa mvula welela ku luseke lumue lua diulu too ne ku luseke lukuabu lua diulu, ke muikala Muana wa muntu+ mu dituku diende.+
25 Kadi, udi ne bua kuanji kukenga ne makenga a bungi ne kubengibua kudi tshipungu tshia bantu etshi.+
26 Kabidi, anu bu muvuabi bienzeke mu matuku a Noa,+ ke muikalabi mu matuku a Muana wa muntu:+
27 bavua badia, bavua banua, balume bavua basela, bakaji bavua basedibua too ne dituku adi divua Noa mubuele mu buatu,+ Mvula wa kabutu wakalua ne wakababutula bonso.+
28 Bia muomumue, anu bu muvuabi bienzeke mu matuku a Lota:+ bavua badia, bavua banua, bavua basumba, bavua basumbisha, bavua bakuna, bavua bibaka.
29 Kadi dituku divua Lota mupatuke mu Sodoma, kapia ne sufre biakaloka bifuma mu diulu, kubabutula bonso.+
30 Nebikale muomumue dituku adi padi Muana wa muntu usokolodibua.+
31 Dituku adi, muntu udi pa mutu pa nzubu kadi bintu biende bikale mu nzubu, katuluki bua kubiangata to, bia muomumue, muntu udi ku budimi kena ne bua kupingana ku bintu bidi panyima to.
32 Vulukayi mukaji wa Lota.+
33 Muntu yonso udi ukeba kukuba muoyo wende neawujimije, kadi muntu yonso udi uwujimija neawulame ne muoyo.+
34 Ndi nnuambila ne: butuku abu bantu babidi nebikale pa bulalu bumue; nebangate umue, kadi nebashiye mukuabu.+
35 Bakaji babidi nebikale bapela ku dibue dimue dia mpelu; nebangate umue, kadi nebashiye mukuabu.”
36 ——
37 Nunku bakamukonka ne: “Mukalenge, nkuepi?” Wakabambila ne: “Muaba wonso udi tshitalu, nyunyi ya mikanku neyidisangishapu kabidi.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Luka 17
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg